text:
E spiraal inflacionario na Mexico ta continua creciendo y ta parce di no tin fin. E pais a registra na luna di maart un aumento di 5,35% di nivel di prijs, e nivel mas halto den ultimo ocho aña.
Desde cu e aña a cuminsa, e economia di hogarnan tabata domina pa e liberalisacion di prijs di gasolin y di gas pa uzo domestico. E cambionan den e indice Nacional di Prijs pa Consumidor, publica siman pasa pa e Instituto Nacional di Estadística y Geografia (Inegi), ta lidera pa e incremento di 20% den prijs di gasolin y 35% di gas domestico, registra den prome parti di aña.
Sin embargo, ambos componente ta cay levemente pa loke ta luna di maart compara cu e mesun luna aña pasa. Esaki danki na prijs mas abao riba mercado internacional. Di acuerdo cu Inegi, e indice di prijs a registra un crecemento mensual di 0,61% na maart, un aumento importante compara cu e 0,15% anota den e mesun luna di aña pasa. E grupo di producto cu a reporta un incremento mayor anual tabata esun energetico, cu un aumento di 17% anual pa e liberalisacion menciona di prijs.
E aumento di gasolin, yama popularmente gasolinazo, a provoca protesta den henter e pais desde cu a anuncia esaki na fin di aña pasa. Confronta cu e peligro di un spiraal inflacionario, gobierno a priminti di vigila e comerciantenan pa evita “aumento inhustifica” den e productonan di e canasta basico. Sin embargo, algun zona di e pais a reporta incremento importante di alimento diario manera tortilla.
Especialistanan den economia consulta pa banco central a aumenta nan proyeccionnan di inflacion pa 2017, desde cu a anuncia e gasolinazo. Den e ultimo encuesta haci na februari, e economistanan ta anticipa cu e aña aki e aumento di prijs lo yega na un 5,56%, mientras cu prome cu e gasolinazo e expectativa tabata di 4% anual, dentro di e rango estableci pa e instituto emisor. Sin embargo, na tres luna di aña ya a alcansa e nivel di inflacion aki.
Aunke bastante halto caba, e tasa di inflacion actual ta leu di yega na e cifranan di final di añanan ochenta, tempo cu e cambionan di aña pa aña tabata di tres cifra. Tambe e halsa registra den e ‘tequilazo’, e crisis cu a sacudi Mexico meymey di añanan nobenta, tempo cu e canasta basico di consumo a dispara mas di 50% entre aña.


c: text/html

text:
KRALENDIJK – Djabièrnè último Flamingo TV a saka e ganadó di e kampaña 2019, kaminda un persona por a gana un outo marka Nissan Kicks 2020. Durante e anochi a saka 4 premio i esun mas grandi tabata e outo.
E anochi a saka tur bòn for di den un kaha i depositá nan den tómbola. Un kantidat enorme di bòn. Tur esaki a sosodé den presensia di notario Andre Gosselaar di ofisina di notaris Kenneth Arends. Despues a drai e tómbola, loke tabata hopi pisá. Promé ganadó tabata Rodney Winklaar kende a gana 1 aña di cable grátis. Di 2 persona tabata Bernadita Janga ku a gana 1 aña di internèt grátis. Hugo Samper a gana 1 aña di internèt i cable grátis. Despues a toka turno pa saka e bòn di e pèrsona ku ta bai gana e outo. Damian Garcia kende ta 15 aña kliente di Flamingo TV a resultá ganadó di e Nissan Kicks 2020.
Aimed Ayubi kende tabata guia e aktividat, a tuma kontakto ku Damian pa bis’é loke a sosodé.
Momentu ku Aimed a kuminsá papia ku Damian, el a kontesta telefon i menshoná ku e ta bañando. Aimed a bis’é dal un baño di ‘Cowboy’ i yega rápido pa e start su outo nobo. No a dura hopi, ku Damian i famia a presentá na Flamingo TV, sin ku e tabata sa kolo di e outo. El a bisti un kamisa i sapatu kòrá. E i su esposa tabata hopi kontentu i emoshoná. Patrick Dowling, direktor di Flamingo TV a entregá e yabi i Damian a start e outo nobo ku awor ta di dje. Patrick Dowling a finalisá bisando ku ta bai kontinuá ku e kampaña di 2020, pa un hende por gana un outo nobo atrobe fin di aña.
A klousurá e aktividat ku un tremendo show di vürwèrk.

robotstxt: allowed

filter: keep


text:
Aruba Bank ta anuncia cu el a cera un convenio cu FirstCaribbean International Bank (Cayman) Limited (“FCIB Cayman”), un subsidiario enteramente propiedad di FirstCaribbean International Bank Limited (“FirstCaribbean”), pa cumpra cierto di nan acitvonan bancario na Aruba.
E transaccion ta suheto na aprobacion segun regulacion pa Banco Central di Aruba (CBA). Ta spera di finalisa e transaccion den e proximo lunanan.
Anunciando e convenio aki, Managing Director di Aruba Bank, Peter Staal, a describi e adkisicion di CIBC First Caribbean Aruba su negoshi como un excelente oportunidad pa e banco. El a remarca: “Nos ta entusiasma pa e oportunidadnan cu e adicion den cliente lo provee y ta comprometi pa continua cu entrega servicio superior na nos clientenan nobo y existente por igual.”
“Mision di nos banco ta pa provee servicio bancario superior y innovativo, traha na midi pa cumpli cu e necesidadnan di nos clientenan usando tecnologia y e habilidadnan di nos empleadonan altamente entrena y motiva. E alcance aumenta cu e adkisicion aki lo duna nos, lo asisti nos den cumpli cu nos mision.”
Chief Executive Officer di CIBC FirstCaribbean, Colette Delaney, a remarca cu Aruba Bank ta un excelente fit pa e negoshi di e banco na Aruba, mirando su tamaño, amplitud di oferta di producto y base di cliente y un posicion fuerte den mercado.
Sra. Delaney a observa: “Nos a conduci un revision strategico di nos negoshi den henter e region y tumando na cuenta e ruta di desaroyo cu nos a identifica pa e mercadonan den cual nos ta opera, y nos a tuma e dificil decision pa bende nos operacion na Aruba. E decision aki no tabata uno facil pa nos management team, sin embargo el a bira mas facil pa e excelente partner cu nos por a identifica pa e transaccion aki – Aruba Bank.”
Mr. Staal tambe a remarca cu e dos bandanan ta trahando diligentemente pa sigura cu e transicion lo ta uno sin obstaculo pa clientenan di CIBC FirstCaribbean na Aruba.


text:
Drumi suficiente.
Evita Alcohol.
Sali mainta of atardi y bay cana den naturalesa.
Scohe un dia pa bay habri bo dia mainta na un di nos bunita playanan.
Pensa riba algo nobo pa haci manera lesa un buki, yama un amigo of amiga cu bo tin hopi dia sin comunica cu ne.
Come un dushi plata saludabel.
Bebe un Smoothie di Fruta of Berdura.
Si bo tin un animal di cas, scoge pa haci su cas of cama limpi, baña bo animal y lage sinti cuanto bo stime.
Bebe un dia di weekend un Te di Toronjil (Lemon Balm), corta 5 foyo, pa labanan un poco, machicanan cu bo man, pone awa keinta y ora cu e ta casi herbe paga e stoof. Pon’e e foyonan den e un mug y basha e awa cayente riba e foyonan y laga e foyonan keda den e mug pa 15 minuut y despues sacanan. E otro dia di weekend bebe atardi un Te di Chamomile.
Scoge un documentario of pelicula humorisitico pa wak riba Netflix of Amazon Prime.


text:
E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Arte ta un producto di actividad humano cu ta envolvi e uzo conciente di imaginacion creativo pa expresa proficiencia tecnico, bunitesa, poder emocional y ideanan di concepto.
Generalmente no tin un acuerdo pa locual ta e definicion di arte y e pensamentonan ta cambia mientras tempo ta pasa. E tres sectornan clasico di arte visual ta pintura, escultura y arkitectura. Teatro, baile y otro forma di actuacion, y tambe literatura, musica, fotografia, cinematografia y otro media manera media interactivo ta inclui den e definicion global di loke ta encera e artenan.
Prome cu siglo 17 e palabra arte tawata referi na cualkier abilidad y specialisacion superior y no tawata diferencia entre artesania y sciencia. E uzo moderno di e palabra arte despues di siglo 17, caminda teniendo consideracion cu e estetica ta di gran importancia, e arte fini ta separa y ta distingui su mes di abilidadnan adkiri en general manera arte decorativo of arte aplica.
E naturalesa di arte y conceptonan relata cune, manera creatividad y interpretacion ta wordo explora den un sector di filosofia yama estetica. E obranan di arte ta wordo studia den campo profesional bou critica di arte y historia di arte.


text:
Hopi hende ta puntra kico e webo y e conenchi tin di hasi cu otro? Un conenchi no por pone webo, toch? Esey ta berdad! Pero tanto e webo y e conenchi tin di hasi cu e esencia di Pasco Grandi cu ta ‘bida nobo’. Originalmente e celebracion di ‘bida nobo’ ta bin di paisnan Europeo cu ta celebra e periodo cu frui ta caba y primavera ta cuminsa. E periodo aki flornan ta sali atrobe, e parhanan ta pone webo y e conenchinan ta nace. Pasco Grandi ta conta nos di e resureccion di Hesus Cristo. Di su bida nobo y nos bida nobo. Historia a pone cu cerca e muchanan chikito, e dos tradicionnan aki a cay hunto den e celebracion di Pasco Grandi.
Bo tabata sa cu na Aruba antes tabata sconde webo di plastic cu mangel aden, pero tambe webo herbi. E mucha por come esaki tambe.
Con exactamente e conenchi y e webo a bin hunto den e buscamento di webo nos no sa exactamente. Podise pasobra esaki ta un forma mas facil pa muchanan compronde kico bida nobo ta. Si nos wak bon tin hopi elemento educativo den e buscamento di webo. E mucha mester hasi su best pa e haja e webonan. Si e logra, e tin un recompensa, e ta haja un regalo. E mucha ta sinja hasi actividad hunto y hunga cu otro mucha. Nan ta verf e webo y esaki ta tene nan bezig na un forma creativo. Tur esaki ta sinja e mucha cosnan cu por benefici’e ora e bira grandi. E ta sinja balornan educativo y creativo. Leuk pa sa, toch?


text:
Indira Skincare ta join Comprondiendo Bida pa juda bo kita cansancio di Carnaval cu 10% di descuento! Ta dushi ora bo caba di cana, baila y gosa Carnaval pa tuma un dushi masashi
Indira Skincare ta join Comprondiendo Bida pa juda bo kita cansancio di Carnaval cu 10% di descuento! Ta dushi ora bo caba di cana, baila y gosa Carnaval pa tuma un dushi masashi cu ta juda bo relaha pa cuminsa e siman di trabou fit fit atrobe. Special pa hasi esaki posibel Indira Skincare ta join Comprondiendo Bida pa ofrece bo un dushi masashi cu ta relaha bo di cabes te pia. Pasobra Carnaval ta laga ful bo curpa bon cansa!
E special aki ta conta pa dialuna despues di Carnaval Grandi. Pero si bo no por bin riba dialuna, bo por jama pa book e pa un otro dia den siman.
Jama pa Book 584 6263 of 593 4821. Indira Skincare ta situa na Savaneta 91, net pariba di Winter Garden Supermarket. Y corda bisa cu bo a haja sa via Comprondiendo Bida pa haja bo 10%!
Stima bo curpa na un forma positivo… dun’e un dushi masashi!
Celebra Pasco na un forma natural cu aroma terapia …Beauty with Style ta juda bo… on www.comprondiendobida.com
Pasco ta un periodo pa relaha dushi cu famia y amiganan na cas… e holo di e cuminda, pero tambe e holo den cas ta contribui na crea un dushi ambiente. Dianan di fiesta ta relajante, pa kita stress di trabou y preocupacion… Beauty with Style ta juda bo pa logra esaki cu su cursonan di aroma terapia. Un workshop nobo ta ‘Aroma pa Regalo’. Den e workshop aki ta sinja e cursista pa traha su mes regalonan a base di aroma terapia pa e temporada di Pasco y pa cualkier otro ocashon. Den e curso Aroma terapia basico ta sinja conoce 10 aroma y nan caracteristica. Dus, con pa usa nan y kico mester tene cuenta cun’e ora traha cu aroma terapia. Tambe bo ta sinja pa traha productonan di cuido personal pa usa na cas. Esaki ta juda pa hisa e calidad di bida di un famia na un forma natural. Beauty with Style ta un instituto specialisa den entrenamento di estecista y masajista. Nan ta traha den cooperacion cu K.O.C. di Hulanda cu ta supervisa tur nan estudionan.
Ta conoci cu mas y mas hendenan ta busca formanan natural pa biba, ya cu esaki ta mas saludabel y mas economico. Tambe ta corda tambe cu e seccion di training y wholesale di Beauty with Style a muda pa Italiestraat 24 A, net patras di Superfood.
Mas of menos 4000 aña pasa, culturanan antiguo manera e Egipcio- y Chinesnan, tabata usa Reflexologia manera un berdadero disciplina di terapia cu a pasa di generacion pa generacion. E reflexologonan antiguo ta hendenan cu poco poco a descubri e existencia di puntonan specifico atraves di cua por stimula e funcionamento di bo organo, kliernan y otro partinan di bo curpa.
Reflexologia ta pone presion leve cu e duim den cierto zona, pa calma malesa y tension. E stimulacion ta yuda pa calma dolor, ta yuda pa saca stofnan toxico di nos curpa y ta preveni cierto malesa y problema di salud cu ta stroba nos di gosa di salud total. Reflexologia ta yuda nos haja e balance natural di energia di nos curpa bek. Reflexologia ta yuda henter bo curpa funciona na un forma harmonioso sin cu necesariamente bo mester usa remedi. Reflexologia di pia ta traha cu e zonanan di tur e organonan di e curpa cu ta localisa bou di e planta di nos pia. Esaki ta e sistema mas usa.


text:
November 17, 2020
Protokòl di Covid-19 di BNK
Protokòl di ‘contact tracing’: Tur hende mester registrá na entrada (inkluyendo famia di personal)Read more
November 11, 2020
Formulario di informashon di outor
September 30, 2020
Direktor nobo pa BNK
Direktor nobo di Biblioteka Nashonal Kòrsou.Read more
September 17, 2020
Boekenpaspoort
September 17, 2020
Pasaporte di Buki
September 17, 2020
Number di telefòn nobo
September 11, 2020
Digicel ta firma akuerdo ku Biblioteka Nashonal di Kòrsou
Resientemente Digicel Kòrsou a firma un akuerdo ku Biblioteka Nashonal Kòrsou (BNK) pa durante 3 aña konsekutivo patrosiná e kompra di un...Read more
August 28, 2020
Online Bibliotheek!
Biblioteka Nashonal Kòrsou (BNK) den kooperashon ku Koninklijke Bibliotheek ta bin ku Bibliotheek Online pa KòrsouRead more
July 24, 2020
Fia buki digital
July 24, 2020
Tarifa adaptá di membresia
June 29, 2020
BNK ku orario adaptá pa motibu di èrko
Biblioteka Nashonal Kòrsou ta adaptá su orario di apertura pa motibu di mantenshon di èrko. Den kuadro di esaki BNK ta adaptá su orario di...Read more


text:
Bandera a cuminsa bula na Rosario
Ceremonia di Bandera a tuma lugar awe mainta
Aruba su bandera a cuminsa bula awe na Rosario
Awe mainta a tuma lugar oficialmente e ceremonia di bandera na Rosario.
Presidente di Odesur Camilio Perez Lopez Moreiro a cuminsa ta hiba algun palabra na e diferente paisnan presente pa despues e Lic. Gustavo Leone di Municipalida di Rosario a gradici tur presente y a bisa di ta contento cu Rosario por ta un lugar asina importante pa deporte.
Despues di e palabra nan aki, Aruba su himno a resona como e prome pais presente. Hefe di Mision Junior Dake a intercambia regalo cu e Lic. Gustavo Leone y asina e bandera di Aruba a cuminsa bula oficialmente aki na Rosario.


text:
Disponibel na hulandes tambe
Ministerio di Finansa i Ministerio di Asuntunan Desaroyo Sosial, Labor i Bienestar ta informá komunidad lo siguiente:
Komo parti di medidanan di ousteridat pa mantené e Fondo General di Penshun di Behes (AOV) i tambe Fondo di Penshun di Biuda y Huérfano (AWW) sostenibel, a disidí ku indeksashon ta ser mará na kresementu ekonómiko nominal. A base di esaki no tabatin adaptashon na yanüari 2015 pa aña 2014 riba e fondonan ariba menshoná.
Sinembargo, finansa públiko tin espasio pa un kompensashon basá riba subida di kosto di bida pa tur kobrado di Penshun di Behes i Penshun di Biuda i Huérfano den forma di pago di un lùmpsùm. Ta trata aki di un pago èkstra, ku no tin karakter permanente. Na 2016 lo evaluá di nobo e situashon pa aña 2015.
Gobièrnu a disidí ku e grupo di kobradó di ònderstant tambe lo haña un (1) pago èkstra pa kompensá oumento di kosto di bida.
Gobièrnu ta di opinion ku esaki ta trese un algu di alivio na e situashon sosial di e gruponan spesífiko aki i lo sigui hasi esfuerso pa sigui duna apoyo na e gruponan aki kaminda esaki ta nesesario i posibel.


text:
Strea Briante
Kolegio Strea Briante ta un skol pa alumno ku nesesidat spesífiko den enseñansa; ZML, ML i ZMO abreviashon na hulandes ku ta para pa: muchanan ku hopi difikultat pa siña i muchanan ku difikultat pa siña, muchanan difísil pa eduká. Tur alumno ta bon biní na Kolegio Strea Briante basta nos por ofresé enseñansa adekuá ku e medio- i personalnan disponibel, i por garantisá siguridat di e alumno mes, di otro alumno i di e personal . Huntu nos ta traha riba futuro di e alumno. Idioma di instrukshon di skol ta papiamentu di manera ku e alumnonan por ekspresá nan mes mihó.
Kolegio Strea Briante ta traha segun e metanan núkleo di SLO-TULE pa e idioma hulandes, matemátika, orientashon riba bo mes i mundu, orientashon artístiko i gemnastik. Na Kolegio Strea Briante nos ta usa e metanan núkleo pa duna enseñansa na midí pa kada alumno. Nos idioma di instrukshon ta papiamentu i pa esaki nos ta usa entre otro e métodonan Salto i Fiesta di Idioma. Ora e alumno ta asina leu pa siña un di dos idioma, nos lo duna lès di e idioma hulandes tambe.
Den grupo 7 nos ta duna lès di tráfiko, i den grupo 8 nos alumnonan ta partisipá den e programa di interes empresarial. Huntu ku esakinan nos ta siña nos alumnonan rèspèt pa himno i bandera, pendiente pa e programa pa formashon síviko ku OCW ta desaroyando. Tambe den grupo 7 nos ta duna lès di edukashon riba salú seksual i den grupo 8 lès di prevenshon di adikshon.Nos meta ta pa tur alumno yega e nivel di referensia mínimo 1F pa matemátika i e idioma hulandes. Eksperensia a mustra ku no semper tur alumno di Kolegio Strea Briante por yega e nivel 1F. Den e kasonan akí nos meta ta pa logra e nivel mas haltu posibel na kaminda pa e nivel 1F. Nos ambishon ta ku tur nos alumnonan ta yega por lo mínimo na nivel di grupo 6 di enseñansa regular ora ku nan pasa di Kolegio Strea Briante pa enseñansa avansá.
Nos enseñansa ta di tal manera organisá ku e alumno ta eksperensiá un liña kontinuo den su desaroyo. Enseñansa ta sinkronisá ku e avanse den e alumno su desaroyo. Kolegio Strea Briante ta usa e liñanan didáktiko pa determiná e metanan ku e alumno mester alkansá.
Skol tin e responsabilidat di krea un ambiente eskolar sano i sigur. Un ambiente sano na skol ta esensial i indispensabel pa e alumno por siña i pa e maestro por ehersé su profeshon debidamente, pa e motibu akí nos a formulá un protokòl kontra tèrmentu. Nos skol tin un tim di koordinadó di siguridat. E koordinadónan di siguridat ta konosí serka e alumnonan, i den tur klas i otro lokalidat di skol tin poster ku nan potrèt.
E direktor di Kolegio Strea Briante ta:
Sr. Remsley Nita
Historia
A funda Kolegio Strea Briante na aña 1971 bou di e nòmber di Watapanaschool, pero el a bira operashonal na 1974. Di aña 1974 pa 1976 e skol tabata konsistí di dos klas di. Na 1977 a bini un klas mas aserka, i na aña 1979 a amplia Watapanaschool di 3 pa 4 klas. Na 1989 a sigui amplia ku un grupo di ZML (mucha ku hopi difikultat pa siña).
Watapanaschool tabata situá na Rincon-Sùit. Dia 1 di yanüari 2016 e skol a muda bai Playa pa ta spesífiko na Antriol banda di Kolegio Rayo di Solo.
For di promé di ougùstùs 2015 nos a kambia e nòmber di ‘Watapanaschool’ pa Kolegio Strea Briante. E motibu pa kambia e nòmber ta pasobra nos ta na kaminda pa un sentro integral pa mucha: UNI-VERSO huntu ku krèsh Arko Iris i Kolegio Rayo di Solo (ántes Kolegio Reina Beatrix). Esaki ta nifiká ku e krèsh, enseñansa básiko i enseñansa spesial pa alumno ku nesesidat di enseñansa spesífiko, tur ta bou di un dak i ku mes vishon pedagógiko pero kada organisashon ku su identidat.
Mishon
Na Kolegio Strea Briante kada mucha ta úniko. Nos ke ta un skol ku ta duna enseñansa na midí basá riba sirkunstansia di bida, un ambiente di sigur pa siña i ku bon strukturá. Asina e mucha por desaroyá su mes optimalmente di manera ku e por funshoná den komunidat.
Vishon
Skol ta guia e alumnonan ku nesesidat pa un enseñansa spesífiko un posibilidat mas grandi di independensia i abilidat pa nan mes yuda nan kurpa.
E tim di skol ta sostené i duna guia na e muchanan, kaminda mester pa nan ta den un bon direkshon. Nos ta enfoká/konsentrá riba e posibilidatnan individual i e nesesidatnan di enseñansa ku e alumno tin i ta yena e nesesidatnan akí mas mihó posibel.
Pa logra esaki mester tin un ambiente di siña den kual e alumno por sinti su mes sigur. Un ambiente di siña asina tin klaridat i kapasidat pa pronostiká, tempu, aktividat i estilo di guia. E kondishonnan akí ta esnan di mas elemental.
Traspaso di norma i balor, relashon, kompetensia i outonomia ta pa nos konseptonan básiko.
Vishon di enseñansa
Nos ke krea un klima di skol kla i pronostikabel. Aki den e alumnonan ta siña pa karga nan mes responsabilidat pa aportá na nan proseso di siña mas tantu posibel. Pa logra esaki nos ta traha segun un plan i adaptá e demanda di enseñansa riba nesesidatnan di e grupo i di e alumno individualmente. Tambe nos ta hasi uso di un sistema adekuá pa sigui desaroyo di alumno, plan di grupo i plan di akshon individual.
Nos ke hasi uso mas tantu posibel di ekspertisio eksterno pa yuda nos alumnonan optimalmente. Skol tin komo meta pa enbolbí e mayornan tambe den enseñansa di nan yunan.


text:
NOS VISION, UN COMUNIDAD CONSCIENTE DI SU SALUD SEXUAL EN GENERAL.
Promove e derecho y accesibilidad encuanto servicio, guia, informacion y educacion pa loke ta trata uzo di anticonceptivo y salud sexual reproductivo na e comunidad di Aruba, sin ningun clase di discriminacion di rasa, religion, color politico of orientacion sexual.
E Metanan di Desaroyo Sostenibel (SDGs), conoci tambe como e Metanan Global, ta completamente adopta pa tur United Nations Member States den 2015, como un yamada di accion universal pa termina cu pobresa, protega e planeta y sigura cu tur hende ta disfruta di paz y prosperidad pa 2030.
E 17 SDGs ta integra - esey kiermen, nan ta reconoce cu e accion den un area lo afecta e resultado den otro, y e desaroyo ey mester balansa e sostenibilidad social, economico y ambiental. Mediante e promesa pa; No Laga Niun Hende Atras, e paisnan a compromete pa haci prome un progreso rapido pa esunnan cu ta mas atras. Esaki ta e motibo pakico SDGs ta diseña pa trece e mundo na diferente cambio di bida ‘zeros’, incluyendo cero pobresa, hamber, AIDS y discriminacion contra hende muhe y mucha muhe.
Mester di tur hende pa logra yega na e metanan ambicioso aki. E creatividad, conocemento, tecnologia y recurso financiero di tur sociedad ta necesario pa logra SDGs den tur contexto.
Famia Planea Aruba tambe ta implementa e metanan mundial pa desaroyo sostenibel (SDGs) aki den su servicio-, workshop, proyecto-, campañanan y tambe e plannan pa futuro, cu e meta pa promove salud sexual en general y anticonceptivo. Di e forma aki Famia Planea Aruba ta haci nos comunidad mas consciente di nan salud sexual y motiva tur persona, pa tuma e decisionnan responsabel pa nan bida, curpa y futuro.


text:
Kralendijk- E konteiner yen di bòter di gas ku a bòltu djarason anochi, ta kasi blòkia por kompleto e salido for di waf Nello Craane den sentro di suidat.
E insidente por tabata tin konsekuensianan hopi severo, ya ku esaki a tuma lugá djies pegá ku diferente establesimentu kaminda hende ta sinta kome den aire liber. Hendenan presente na e sitio a papia di un holó bastante fuerte di gas.
Polis ku brantwer rápidamente a blòkia kaminda rondó di e área. Djaweps mainta ainda tabata besig ta deskargá e bòternan di gas for di e konteiner en kestion.
Kiko eksaktamente a kousa a aksidente no ta kompletamente kla ainda. Ta wòrdu bisá ku e shoufùr di e loader ku tabata sakando e konteiner lo a hasi un ‘maniobra straño’ pero esaki no a keda konfirmá dor di autoridatnan presente.
Haf nobo
E insidente di djarason anochi ta mustra un biaha mas riba e nesesidat di un haf nobo, ku no ta situá den sentro di suidat, kaminda tin yen aktividat di turismo tambe ta tumando lugá.


text:
PORT OF SPAIN, Trinidad – Prome Ministro Dr Keith Rowley ta bisa cu su gobierno lo no acerca Fondo Monetario Internacional (IMF) apesar di biyones di dollar na entrada perdi den ultimo par di aña.
Rowley tabata dirigi palabra den e forum ‘Spotlight on Trinidad and Tobago’s Financial Circumstances – the Road Ahead’ siman pasa. E prome ministro a bisa tambe cu e pais no lo recuri na medidanan usa den añanan 90 pa controla cambio di divisa.
“Nos lo no bolbe na e controlnan di divisa cu nos tabatin prome cu 1993, pero sigur no lo ta usando nos reservanan di divisa na nivelnan cu lo maximalisa nos importacionnan. Tempo cu nos a tuma e decision na 1993 pa laga mercado substancialmente determina e tasa di cambio, nos tabata acepta en principio cu nos lo a biba cu cualkier tasa di cambio di divisa. Den e periodo aki di reduccion significante di entrada di divisa, lo ta irasonable y peligroso pa usa tur nos divisanan manera nos tabata custumbra haci. Esaki lo habri caminda pa manda nos directamente den brasa di IMF, y esey ta algo cu gobierno no ta dispuesto di haci.”
Concerniente e sector di energia di e republica di dos isla, e prome ministro a revela un caida den entrada di 90% entre 2014 y 2017. El a añadi cu debi na e caida masivo den entrada, sector publico por sufri e consecuencianan.
“Un di e preocupacionnan mayor ta e nivel di empleo publico. Y desde cu entrada gubernamental a cay asina pecipitadamente, ta di anticipa cu empleo den sector publico lo ta den problema serio. Gobierno ta luchando seriamente pa mantene e nivel di empleo stabiel, tambe mientras nos ta bahando e nivel di gasto.”
Segun Rowley, e situacion encuanto entrada gubernamental na 2018 ta keda uno hopi desafiante y gobierno lo ta tumando paso pa sigura cu ta optimalisando su mecanismonan di cobransa.
El a bisa cu ta enfrentando un posible deficit na 2018, y mas reduccion di gasto lo ta inevitable y el a urgi e poblacion pa ta paciente.
“Mientras nos ta posiciona nos mes pa haci mas cu menos den futuro, nos lo mester mantene cierto restriccion na e momentonan aki,” Rowley a bisa.


text:
Oranjestad-Den e rapport di e investigacion cu Algemene Rekenkamer Aruba (ARA) a haci riba e Cuenta Anual di Pais Aruba pa 2013 a keda constata cu Gabinete Eman no a cumpli cu su mesun plannan pa drecha e finanzas publico di nos Pais.
Riba pagina 4 di e rapport di ARA nos por lesa cu ARA ta constata cu gobierno no a logra cumpli cu e diferente marconan financiero cu e mes a presenta. Ya caba ora di compila y despues cambia e presupuesto ta desvia di e marconan financiero presenta. E desviacion ta ainda mas grandi si e cifranan realisa wordo compara cu e marconan financiero aki. Riba pagina 27 te cu 32 ARA ta brinda informacion detaya di e desviacionnan aki.
Locual cu ARA ta trece dilanti ta e hecho cu Gabinete Eman na tres ocacion ta desvia di su mesun plan y palabra. Na promer instante Gabinete Eman na 2010 a presenta un cuadro financiero den cual nan a bisa cu cada aña nan lo baha e deficit presupuestario di nos Pais door di baha gasto cu 75 miyon florin. Pero Gabinete Eman no a tene su mes na su palabra y a presenta presupuestonan cu no ta cuadra cu e cifranan presenta den e cuadro financiero. Na segundo lugar Gabinete Eman ora di trata e presupuesto den Parlamento a bin cu Nota di Cambio pa cambia e presupuesto y asina a desvia mas ainda di e cuadro financiero. Y na tercer lugar, ora di compila e Cuentanan Anual a keda constata cu tin desviacionnan aun mas grandi entre e cifranan real y esnan di e cuadro financiero presenta pa Gabinete Eman.
Mester remarca cu e cifranan di e cuadro financiero di 2010 a wordo adapta na 2013, pero asina mes Gabinete Eman a desvia di e cifranan aki. Na 2014 tambe a bin cu un plan nobo, e Acuerdo di Balanced Budget, pa tene e gastonan na e nivel di Presupuesto 2013 cual ta 1350 miyon florin. Pero ta conoci caba cu Gabinete Eman no a tene su mes na su mesun palabra y den presupuesto 2014 a surpasa e nivel di gastonan proponi den e Acuerdo di Balanced Budget.
Pues for di e rapport di ARA ta bira bisto cu Gabinete Eman no por a cumpli cu e plannan irealistico cu nan mes a presenta.


text:
Despues di 8 aña ‘Ali Ras’ ta bèk i ta presentá ‘Bendishon di Jah’
TRENDSZ a sostené un kòmbersashon, ku ‘Ali Ras’, kende despues di 8 aña ta lansa un tema musikal nobo riba merkado. Ta trata aki di e piesa “Bendishon di Jah”, ku por bisa pa e korto tempu ku e piesa a sali, ya e ta ser konsiderá un ‘hit’ pa e artista.
‘Ali Ras’ su karera musikal a inisiá na aña 1992, huntu ku DJ Faried, pa seguidamente tambe e djòin otro popular DJ/animadó, kende ta Armando Huerta. E la konsiderá su inisio ku esakinan, komo un stazje, den su karera musikal i artístiko. Na aña 1997 ‘Ali Ras’ a djòin e formashon ‘Dancehall Dreams’. Esaki tabata huntu ku entre otro ‘Dòbel Ras’ i tambe defuntu ‘Rasta Rish’. Aki ‘Ali’ a bira mas konosí i inkluso a pega vários hit huntu ku e formashon, manera entre otro 'Spil o spil' i 'Sintimentu ’, tambe tabata hitnan èkstra base ku e la sa na konektá. Despues di ‘Dancehall Dreams’, ‘Ali’ a bai establesé su mes na Hulanda i a bai focus un poko mas riba su formashon personal.
A base di hopi petishon di fanátikonan, tabata na aña 2010, ku ‘Ali Ras’, a lansa e tema musikal, ku a hiba di titulo “Jah semper ta ei nan", kual a bira konosí hopi mas tantu aki na Kòrsou, debí na defuntu DJ Renzo, kende tabata konsiderá esaki komo su himno. TRENDSZ a probechá tambe pa puntra e Yu di Kòrsou aki, for di unda e inspirashon di e piesa "Bendishon di Jah", a bini.
“E inspirashon di e piesa aki a bini, na momentu di hiba sierto kòmbersashonnan, ku nos mes yunan di tera, semper e parti negativo ta resaltá. Ta einan mi a opta pa saka un piesa, ku un mensahe pa e pueblo por skucha i meditá riba dje i ta mas positivo. Ku esaki tambe nos por kanta realidatnan di bida, ku entre otro nos kada unu mes a eksperensiá i desishonnan ku por a wòrdu tumá otro”, ‘Ali Ras’ a splika.
Miéntras ku riba e pregunta, kiko ta su plannan pa futuro, ‘Ali Ras’ a duna di konosé, ku tin hopi piesa mas na kaminda, unda ku tin ku ya ta kla kaba, huntu ku su videoclip. Riba esaki e no kier a bai den detaye riba e nòmber i a duna di konosé di lo kier djis solamente divulgá ku e kansion lo bai papia di stima otro mas i ta kontentu tur dia. Finalmente, e artista Yu di Kòrsou, ‘Ali Ras’, kier a gradisí un i tur ku a aseptá e kansion i ku lo e ta kontentu ku si esaki por inspirá kada unu, di tin dushi sintimentunan pa hasi kos bon so, prinsipalmente na momentu ku skucha 'Bendishon di Jah'.


text:
E aña aki, partido MEP a dicidi di cera nan campaña politico di un forma diferente cu den pasado. Of a lo menos diferente di e forma tradicional cu ainda otro partidonan ta realisa cu parada. Nan a dicidi bin cu un gesto di solidaridad y ayudo.
Diadomingo anochi na sede di candidato Sharlene Starke, kende ta wordo concidera di bira e minister di enseñansa pa partido MEP segun comentarionan den nos comunidad, nan entrega na Cruz Cora Aruba un suma di 8.500 florin pa yuda e hendenan na St. Maarten. Tambe MEP entrega como donacion 8.900 florin na fundacion Briyo di Solo. E donacion aki ta producto di nan ultimo rifa y otro actividadnan. “Nos sa cu tin hopi hende ta pasando momentonan hopi dificil y nos ta spera di curason cu esaki por trece un tiki alivio”, asina lider di MEP, Evelyn Wever-Croes a declara.
Accion di colecta
Partido MEP a dicidi pa nan miembronan y simpatisantenan mustra nan solidaridad y ayudo pa alivia e situacion dificil cu nos ruman den Reino Hulandes, esta St. Maarten ta pasando aden despues cu horcan Irma a ocasiona dañonan severo den e isla aki. Tambe nan a uni forsa pa yuda e fundacion Briyo di Solo, despues di un caso di candela cu a causa basta destruccion den algun di nan facilidadnan. Esaki a pone cu nan clientenan cu ta hendenan special no por bay den e traimerdia aki.
E actividad di recaudacion di fondo ta un forma pa “duna bek na comunidad”, asina el a declara. Cuatro aña pasa nan a yega di haci pa prome biaha un accion pa recauda fondo pa fundacion Nos Comunidad. E biaha aki nan a dicidi di yuda den dos suceso cu a conmove nan mes y nos comunidad.
Durante e fin di siman partido MEP a bin cu e accion di colecta di fondo cu un nomber hopi singular: Accion Yuda Sin Miedo. E accion aki a cuminsa diabierna den e sede di nan candidata Daphne Lejuez y diadomingo a continua henter dia pa medio di nan hobennan di nan hala hubenil HOT. Nan tabata den diferente sitionan strategico rond di nos isla pa tuma donacion. Nan a recauda 2.500 florin riba caya den diferente districto y bario. Tambe partido MEP a haci un extra donacion di 2.500 florin y e candidata Lejuez di su actividad a logra 1000 florin adicional.
Campaña 2017
Bon Dia Aruba a papia tambe cu sra. Wever – Croes riba con e campanja a bay pa MEP e eleccion aki. E ta comenta cu ‘campaña politico den general a bay miho cu cuater aña pasa’. E lider di MEP ta splica cu nan por sinti cu tin un cambio positivo den nos hendenan. Segun e, nan ta mas habri pa scucha e proposicionnan di e partidonan politico independiente di nan color. Tambe el a sinti cu nan por a yega mas cerca di mas hende.
E ta haya un gesto bunita den e campaña aki ora nan a bay bishita den cas y e hendenan tabata receptivo pa scucha bo mensahe. Esaki independiente di e color di bandera politico poni dilanti di e cas. “Si tin bandera, berde of bandera blauw, nan ta ricibi bo mes bon y si no tin bandera tambe”, el a bisa. Pa lider di MEP, e tipo di actitud aki ta mustra cu e hendenan kier scucha. Nan kier ta parti di e desaroyo cu tin den nos pais y nan kier ta parti di e cambio.
Otro aspecto importante di e campaña aki ta e ekipo di candidatonan cu el a traha cu ne. E ta cualifica e ekipo aki como uno sumamente bon prepara y cu un curason grandi pa sirbi nos comunidad. Un ekipo cu a dun’e espacio pa e por prepara e lista cu el a prepara, y cu a haci cu mas confiansa y siguridad pa nan por a presenta nan vision.
Cambio den politica
E ta spera cu MEP por a marca tambe cambio den politica na Aruba, cu bo por logra cos grandi sin mester di insulta bo oponente politico. Esaki independiente – segun e lider politico aki- cu nan a wordo “ataca y lastra”. E ta haya cu esaki ta parti aparentemente di e cultura politico, pero nan a prefera di no baha na e nivel ey, segun e.
El a motiva pa tur hende pa eherce nan derecho di voto diabierna awor, ya cu e ta bo oportunidad pa determina e rumbo di nos pais. E ta haya cu ainda tin hendenan indeciso pa kende nan ta bay vota. Of hendenan cu a dicidi di no bay vota loke ta aumenta e cifra di abstencion. Riba e grupo di persona aki e lider di MEP a haci un apelacion pa sali bay vota. “Tin hopi opcion, tin hopi alternativa, pero ta hopi importante pa bo sali bay vota”, el a declara.
E ta haya cu e voto ey ta decisivo pa cambia e rumbo politico di nos pais, pensando riba nos futuro generacion. Igualmente el a pidi na e grupo aki pa deposita nan confiansa riba partido MEP, ya cu segun e, nan tin e vision y ekipo pa bin cu e solucionnan necesario pa nos pais.
Otro candidato cu a reforsa e ponencia di nan lider di partido ta Setty Yarzagaray. Un punto cu Sra. Yarzagaray a trece dilanti ta e balor di nos hende y e sentimento di brinda ayudo, durante nan accion di colecta pa e daminificadonan di St. Maarten. Esaki ta un sentimento cu nan kier reenforsa mas. Pero tambe e por a sinti durante e campaña aki un ambiente di miedo cerca cierto hendenan. El a bisa cu como candidato di MEP, nan kier duna pueblo e confiansa y speransa bek.
Mientras cu e candidato nobo di MEP, Hendrik Tevreden a probecha e oportunidad di ceramento di nan campaña pa felicita nos pueblo y tur partido politico, faltando apenas tres dia pa bay eleccion. E felicitacion aki ta pa hiba un campaña di nivel a base di nan capacidad. Pero tambe pa bisa pueblo pa haci uzo di nan derecho di voto diabierna awor.


text:
Ayera durante un control rutinario polis a controla un trahador di Wardacosta den su auto priva riba caminda. Durante e control aki e pasaheronan ku tawata kune den auto tambe a ser controla. Na momento di control e polisnan a constata ku e dos pasaheronan ku tawata den auto huntu ku e trahador di Wardacosta no tawata tin nan documentonan pa estadia legal na Aruba huntu ku nan.
Wardacosta ta un organisacon maritimo policial den e cadena hudisial ku tin integridat di su personal hopi halto. Pesey Wardacosta lo bai ehecuta un investigacion den e caso aki y den caso ku e personal di Wardacosta ser haya culpabel lo tuma e medidanan necesario.


text:
ORANJESTAD: Recientemente minister di husticia Arthur Dowers a ricibi bishita di mr. Jan Watse Fokkens, kende ta procurador general di Hoge Raad na Hulanda. E la wordo acompaña pa presidente di corte comun di caribe hulandes mr. Van der Poel . E bishita aki tabata den cuadro di e codigo penal cu recientemente wordo introduci. E mandatario a intercambia di idea cu e procurador general riba e tema aki, y mescos cu riba e castigo cu ta wordo duna. Tambe a papia riba e desaroyonan cu tin den comunidad Arubano y esun Hulandes.
E titular di husticia a elabora cu mr. Fokkens riba e echo cu nos comunidad ta pidi pa aumento di castigo, caminda bo ta mira un tendencia den e veredicto di corte europeo di derecho humano, caminda ta bai den e direccion pa duna menos castigo.
Tin un sentimento den e comunidad na Aruba y na Hulanda cu e castigonan duna no ta suficiente, y si bo mira cu p.e. antes castigo di bida largo tabata bida largo di berdad y awor aki bou di influencia di corte di derecho humano, bida largo a wordo reduci na mas o menos 20 aña, y na momento cu bo sinta e 20 aña di bo castigo, bo por pidi corte pa reconsidera e castigo aki. Pa e ultimo aki tampoco no tin aprecio den comunidad.
Minister Dowers a ricibi bishita di procurador general di Hoge Raad na HulandaPosted: April 9, 2014 in Johnny Habibe
ORANJESTAD: Recientemente minister di husticia Arthur Dowers a ricibi bishita di mr. Jan Watse Fokkens, kende ta procurador general di Hoge Raad na Hulanda. E la wordo acompaña pa presidente di corte comun di caribe hulandes mr. Van der Poel . E bishita aki tabata den cuadro di e codigo penal cu recientemente wordo introduci. E mandatario a intercambia di idea cu e procurador general riba e tema aki, y mescos cu riba e castigo cu ta wordo duna. Tambe a papia riba e desaroyonan cu tin den comunidad Arubano y esun Hulandes.


text: Diabierna atardi a drenta informe di un accidente cu hende herida na Jaburibari, mesora a dirigi tanto polis como ambulans na e sitio. Na yegada di e patruya a bin compornde cu aki ta trata di un dama turista cu no a regula su velocidad ni a mantene distancia yegando un verkeersdrempel y a bay dal tras di un otro quad. E impacto aki a pone e 2 damama cu tabata riba e quadracer dal abao y e quadracer su so a sigui core bay dal riba e muraya di cas. Na yegada di e ambulans nan a atende e victima y a transporte pa hospital.


text:
Detenshon pa violashon di lei di arma di kandela i intento di asesinato.
KOMUNIKADO DI PRENSA 398 /2022
24 ougùstùs 2022
Detenshon pa violashon di lei di arma di kandela i intento di asesinato.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Relashoná ku un investigashon ku tabata keda realisá, djárason 24 di ougùstùs 2022
alrededor di 05.30’or, personal di reshèshi di Montaña huntu ku Tim di Aresto a tene
entrada hudisial na un kas na Seru Grandi.
Esaki tabata enkonekshon ku violashon di lei di arma di kandela i intento di asesinato.
Na e adrès ariba menshoná a detené e hòmber C.C.P. di 25 aña di edat nase na Kòrsou.
A presentá e sospechoso dilanti di un fiskal ouksiliar ku a ordená enkarselamentu pendiente
di mas investigashon.


text:
- Ariën Rasmijn
Tiger di papel
Pa esnan cu kizas no ta compronde: henter e idea di tin un Ombudsman ta pa tin un entidad cu berdaderamente ta para riba politica. Esnan cu ta acudi serka dje mester ta 100 porciento sigur di esey y cu e lo por defende nan te na final, maske con grave e consecuencia por ta pa e entidad gubernamental of persona contra ken e keho a wordo entrega. Pa por haci esey, Ombudsman mester wordo protehi for di e esfera politico. Pues su presupuesto mester ta separa, su nombracion mester tuma luga pafo di politica y - anto esaki ta di crucial importancia - e no por wordo kita sin mas dor di gobierno ma mando. Pa por garantisa esaki ta esencial cu e puesto di Ombudsman ta ancra den staatsregeling di Aruba, haciendo cu pa por kite lo mester tin sosten di no menos cu 2/3 parti di parlamento. Mi ta kere cu e concepto aki ta uno cu hasta e parlamentario di coalicion mas manso y inepto por compronde. Toch?
Imaginabo si e amienda lo a wordo tuma. Djis pensa riba e consecuencianan cu esaki lo tin pa e fibra social di Aruba. Pa prome biaha den historia di nos isla, cualkier ciudadano cu lo experiencia algun inhusticia of trato robes for di un instancia gubernamental, un ambtenaar of te hasta un director of mandatario, lo tabatin un caminda pa cana independientemente, sin mester conta riba un ayudo extraordinario for di paden, sin mester chupa serka un politico, sin mester considera laga para pasobra esnan cu a haci malo ta amigo of famia of na un otro manera conecta cu poder y pa via di esey ta untouchable. E ciudadano humilde, sin faam of coneccion pisa lo por tabatin chens di haya husticia porfin, riba su propio meritonan danki na un Ombudsman cu lo tabatin tur e autonomia pa por investiga y sanciona cada ken cu faya, sin mester tene cuenta cu represaya of perde su trabou pasobra ela touch hende cu no mag di touch. Mi por compronde pakico a lo menos e partido mas grandi den coalicion a vota contra e amienda cu lo ancra Ombudsman den staatsregeling. E status quo den cual e clase politico y e top di ambtenarij ta e entidad cu tin tur regla na nan fabor y cu nunca ta perde ta algo cu nan - y cu ‘nan' mi ta referi na e dos partidonan tradiconal - a traha generacionnan largo pa establece y mantene. Nan posicion den comunidad ta minimalmente mesun fuerte cu esun di cierto famianan. Nan ta y semper lo keda para riba e resto di pueblo. Nan ta e casino, y manera nos tur sa di casino: The house always wins. Esey ta e esencia di Cauchi Baulo y nan - sea cu nan ta berde of geel - ta te den nan higra inverti den e politica bieuw aki. Y ni maske con hoben algun di nan ta, nan lo cay muri cu e mentalidad ey tambe. Henter nan ecosistema ta hala e rosea putri di patronahe, nepotismo y e mentalidad chikito di purba mantene control y poder atraves di perversion di e sistema. Anto riba dje nan, nan media y nan siguidornan kier yama esaki cultura. Cu e mesun lens aki nan ta mira tur cos, for di e casonan penal contra Paul Croes y Benny Sevinger te cu permisologia. "Asina Aruba ta. Esey ta nos sistema.” Pero e unico berdad ta cu ainda nan kier keda mantene nan posicion di bentaha cueste loque cueste. “Asina e sistema Arubiano ta.” Ponebo corda con ni 50 aña pasa Rubianonan tabata considera racismo, alcoholismo, batimento di pareha, incest y abuso sexual di menor parti di nos cultura tambe. Pues nada nobo akinan. Hasta e argumento cu nan kier uza ta uno fofo, manera cu nan no kier ni haci nan best. Nan kiermen cu na otro paisnan den Reino en Ombudsman no ta protehi den staatsregeling, pues pakico na Aruba si? Un hende a puntra con efectivo e Ombudsman ta na Corsow? Loke ta un desapunto a lo menos mesun grandi cu e hecho cu den pleno 2022 gobernantenan no por tin ni e decencia moral pa haci lo corecto y garantisa e funcionamento optimal di un Protector di Pueblo ta e hecho cu un partido cu a haya voto a base di e promesa cu nan lo ta diferente a comete e mesun perversion di nos estado di derecho cu e MEP bieuw cu a perde tur tipo di gevoel tanto decada pasa caba. Mi por imagina cu lo tuma hopi mas cu un boter di Listerine pa kita e smaak amargo cu esaki lo mester a laga serka e electorado di Raiz. Cu tanto doblamento, e partido aki ta haciendo hopi daño, no djis na nan mesun wes’i lomba pero tambe na e idea di partidonan nobo den politica Arubiano. Hende drechi cu lo kier purba mayan lo mester subi un sero hopi mas halto pa por haya confiansa di swing voters. Awo, no comprondemi malo. Ami no ta bou ningun ilusion cu si partidonan den oposicion - incluyendo esnan cu mas a vocifera pa e amienda - lo tabata na otro banda di e sala, nan si lo a haci drechi y vota pa e 2/3 parti. Hecho ta e lo no a cumbini nan tampoco y mi por bisa esaki cu confiansa pasobra ya for di 2005, off and on, nan mes tabatin e chens y e poder pa introduci un Ombudsman drechi y completo. Pero ata nos aki, 17 aña despues cu un Ombudsman na caminda berdad, pero sin proteccion. Un tiger di papel cu lo haya su mes mal sirbi na e momento cu e mishi cu interes of ego di un ’niet zomaar iemand’. Ta un berguensa pa wak con moralmente bancarota nos politica ta keto bay. Y loke mas ta duel mi ta cu hasta hende cu obviamente mester sa miho ta keto of ta sostene con un sistema ta wordo manteni den cual un clase di hende semper lo keda desampara mientras cu e otro semper lo keda protehi djis pasobra e ta afilia na e color di turno of tin e faam corecto. Pasobra si Ombudsman bati na su porta, e por wordo manda cas, mane ta nada.


text:
Biba pa traha of traha pa biba? Esaki ta un dilema cu hopi di nos, specialmente ‘young profesionals’ ta cana cu ne den nos mente dia aden dia afo. En busca di e balansa perfecto entre su bida personal y su bida profesional, Nunette a tuma un decision cu hopi ta soña cu ne pero tiki ta durf di haci realmente: Bandona e seguridad di un bon trabou pa cuminsa riba su mes. Bibando den un epoca na unda “women empowerment” ta un topico di tur dia, e paso aki ta uno cu por wordo considera un paso fundamental di “self empowerment”. Su storia por yuda abo tambe cambia bo perspectiva…
“Mi obhetivo ta pa crea un bida cu mi ta disfruta di dje, haciendo loke mi ta gusta y agregando balor na esunnan cu ta scoge ami pa ta parti di nan proyectonan of di nan negoshi”. E no ta pensa cu bo mester ta independiente pa bo por yega na libertad profesional. Cuminsa na set boundaries cu ta yuda bo separa trabou for di bo tempo personal.
“Tin ora mi ta sinti cu hende ta pensa cu nos ta den un competencia pa wak ken ta esun di mas druk”. Su deseo sincero ta pa nos stop di glorifica e ideologia di ‘druk’ y cuminsa glorifica un bida cu mas proposito y un bida mas balansa, cu ta ofrece paz mental.


text:
Pronóstiko di tempu pa Kòrsou i bisindario bálido te djaluna mainta 6:00 o.l., 29 di ougùstùs 2022.
Pronóstiko
Pronóstiko di tempu pa Kòrsou i bisindario bálido te djaluna mainta 6:00 o.l., 29 di ougùstùs 2022.
Kompilá: djadumingu 28 di ougùstùs 2022, 05:00 o.l. (09:00 UTC).
Tempu: Parsialmente nublá, temporalmente hopi nublá ku chèns pa algun yobida kompañá pa welek i bos.
Temperatura máksimo lo alkansá 31ºC i temperatura mínimo 26ºC.
Solo ta sali 06:25 i ta baha 18:49 o.l.
Bientu: Generalmente ost i moderá; forsa 3 te 4 (12 te 30 km/ora, 7 te 16 nudo). Durante i alrededor di yobidanan, basta fuerte den ráfaga; forsa 5 (31 te 39 km/ora, 17 te 21 nudo).
Situashon general: Kondishon atmosfériko ta keda favorabel pa desaroyo di nubianan signifikante riba i den bisindario di islanan ABC durante di e proksimo 24 ora. Pa e motibu aki ta antisipá ku nubianan por forma ku posibilidat pa algun áwaseru, prinsipalmente durante di mainta pa mèrdia. Algun di e yobidanan aki por ta moderá te lokalmente fuerte i bai kompañá pa aktividat di welek i bos. Esaki por trese kuné molèster di awa na e sitionan di kustumber.
Kondishon di laman: Trankil te moderá ku altura di olanan entre 1 i 1.5 meter (3 i 5 pia).
Sistemanan tropikal signifikante: Ningun.
Fenómeno spesial: Ningun
Perspektiva te djamars mainta: Parsialmente nublá i prinsipalmente seku.
Meteorólogo: Rombley.


text:
Oranjestad-Despues di un palabra di apertura di un escritor conosi di Apeldoorn, Adam van Donk, e artistanan Arubiano Margaritha Gressmannn (Trio Gressmann di Dordrecht) y ALPIZIO (Alberto Gomez di Rotterdam), a comparti canticanan manera ‘ABO SO’ cu e publico presente. Asina por a presenta e tata Cultural di Aruba, PADU DEL CARIBE, como actividad di apertura.
E anochi di apertura e musica general den galeria PS20 tabata digital y cu un cierto BEN, conosido saxofonista di/pa KIKA (fundacion pa meta bon y contra di cancer). Publico por a duna un donacion pa e meta bon aki.
Dos talento joven di Aruba auspicia pa fundacion H.A.L.A. (talentonan joven multidisciplinario), esta INDZI (India Hernandez) y Wilfred Junior Jansen, a sorprende e publico cu un performance avant-gardista. Un trailer digital di fundacion H.A.L.A. (crea pa Wilfred), a ser musrtra contimuamente na galeria PS20.
E fotografo conosido di Apeldoorn, Fokke P. de Boer, hunto cu un pintora di Deventer Esther de Wilde, a sorprende publico presente cu nan workshop espontaneo ‘papia riba arte’.
Finalmente tambe e conosido artista Arubiano Gustave Nouel, cu ta biba na Deventer, a ofrece e publico presente interesa, pa purba un quick-sketch di un model bibo… despues di mustra e secretonan pa hasi un quick-sketch.
Apertura den galeria PS20 di exposicion ‘BLIK IN BEELD’, a tuma tres dia; 16, 17 y 18 di januari. ‘Blik in Beeld’ ta un exposicion di portret extraordinario di cuater artista, dos di Hulanda y dos di e parti di Reino den Caribw. Cada participante tin su mes ideanan toante portret y e exposicion aki tambe tin cierto function puente artistico!
E exposicion ta dura te cu 28 di februari y ‘quick-sketching’ workshops ta ser ofreci, pero e workshops ta casi completo caba.
Lo tin workshops tur diamars atardi pa principiante y tur diasabra atardi pa artista avansa. Pa mas informacion o inscripcion, galeria PS20 (06 28932293)
Pa artista cu no ta logra participa na Apeldoorn, e Arubiano Gustave Nouel (06 26804109), ta considera ofrece workshops ‘quick-sketching’ diabierna anochi tambe na su atelier na Deventer, Ramelestraat 6H, CBK ateliers Plataan, te cu april 2015.
E artistanan cu ta exponiendo ta un artista di Corsow, diploma den ‘fijnschilderen’, Julio Martina, e conosido fotografo di Apeldoorn Fokke P. de Boer cu ‘fotografía social’, e pintora Esther de Wilde cu su portretnan expresivo, diploma na Academia Minerva y e conosido pintor Arubiano Gustave Nouel, specialista den nos Reino di ‘Oranjehuis’. E galerie ta 3 minuut di station di trein den centro di Apeldoorn. Tur hende interesa ta bon bini!


text:
Kralendijk – Entidat Públiko Boneiru i Fondo Mundial di Naturalesa Hulanda (WWF-NL) ofisialmente ta formalisá nan deseo konhunto pa koperashon riba tereno di naturalesa i medio ambiente den un deklarashon di intenshon, yamá tambe un Memorandum òf Understanding (MOU) e siman aki. Ku firmamentu di e MOU aki ta duna tambe e señal pa inisio di un kampaña konhunto di konsientisashon tokante redukshon di plèstik desechabel na Boneiru.
Fondo Mundial di Naturalesa Hulanda ya pa mas ku 50 aña ta sostené inisiativanan di naturalesa na Boneiru i tabata enbolbí ku kompra di Klein Bonaire i fundashon di Bonaire Marine Park. Organisashonnan manera STINAPA, Sea Turtle Conservation Bonaire, Reef Renewal, pero tambe Boneiru Duradero ta risibí fondonan for di e organisashon pa protekshon di naturalesa aki ku mundialmente ta aktivo. Na aña 2019 direktor di Fondo Mundial di Naturalesa Hulanda Kirsten Schuijt a bishitá Boneiru. E tempu ei el a bisa Gezaghèber Rijna ku Fondo Mundial di Naturalesa Hulanda gustosamente lo ke sostené gobièrnu lokal ku konosementu i eksperensia. Entre otro a realisá e deseo aki durante e preparashonnan pa yega na prohibishon di plèstik desechabel.
Den e simannan binidero lo entregá un konsepto di ordenansa na Kolegio Ehekutivo pa un prohibishon di suministrashon (bendementu òf dunamentu) di sierto tiponan di plèstik desechabel. Despues di 6 luna ku a anunsiá e prohibishon aki e ta drenta na vigor. Entre tantu pa medio di un kampaña di konsientisashon lo informá habitantenan di nos isla tokante e tiponan di plèstik desechabel ku dentro di poko no ta pèrmití mas na Boneiru. Selibon tambe ta forma parti di e kampaña aki.
E MOU ta enserá un kantidat ámplio di tereno di maneho manera maneho di shushi, purifikashon di awa, piskamentu na un manera sostenibel, ref di koral, sargaso i espesienan di animal ku ta bou di menasa di ekstinshon. Diputado Kroon i direktor di Fondo Mundial di Naturalesa Hulanda Kirsten Schuijt lo firma e dokumentu. Entidat Públiko Boneiru i Fondo Mundial di Naturalesa Hulanda kaminda e oportunidat presentá lo uni forsa i desplegá aktividatnan konhunto.
OPENBAAR LICHAAM EN WERELD NATUUR FONDS GAAN SAMENWERKEN OP BONAIRE
Kralendijk – Het Openbaar Lichaam Bonaire (OLB) en Wereld Natuur Fonds (WWF-NL) leggen deze week de gezamenlijke wens voor samenwerking op het gebied van natuur en milieu officieel vast in een intentieverklaring, ook wel een Memorandum of Understanding genaamd (MOU). Met het ondertekenen van deze MOU wordt tevens het startsein gegeven voor een gezamenlijke bewustwordingscampagne over de reductie van wegwerpplastics op Bonaire.
WWF-NL ondersteunt al ruim 50 jaar natuur initiatieven op Bonaire en was betrokken bij de aankoop van Klein Bonaire en het oprichten van het Bonaire Marine Park. Organisaties zoals STINAPA, Sea Turtle Conservation Bonaire, Reef Renewal, maar ook Boneiru Duradero ontvangen fondsen van deze natuurbeschermingsorganisatie die wereldwijd actief is. In 2019 bracht WWF-NL directeur Kirsten Schuijt een bezoek aan Bonaire. Destijds vertelde zij aan Gezaghebber Rijna dat WWF-NL de lokale overheid graag wil ondersteunen met kennis en ervaring. Deze wens is onder andere tot stand gekomen in de aanloop naar het verbod op wegwerpplastic.
In de komende weken zal een conceptverordening bij het Bestuurscollege ingediend worden voor een verbod op het verstrekken (verkopen of weggeven) van bepaalde soorten wegwerpplastics. Dit verbod zal zes maanden na bekendmaking ingaan. In de tussentijd zal de lokale bevolking middels een bewustwordingscampagne worden geïnformeerd over de wegwerpplastics die binnenkort niet meer zijn toegestaan op Bonaire. Ook Selibon maakt deel uit van deze campagne.
De MOU omvat een breed scala aan beleidsterreinen zoals afvalbeheer, afvalwaterzuivering, duurzame visserij, koraalriffen, sargassum en bedreigde diersoorten. Het document zal worden ondertekend door Gedeputeerde Kroon en WWF-NL directeur Kirsten Schuijt. OLB en WWF-NL zullen waar de kans zich voordoet de krachten bundelen en gezamenlijke activiteiten ontplooien.


text:
Bo tin algun pregunta? Klek riba e siguiente link.Tuma kontakto >
Publiká riba 7 July 2017
Studiante den Derecho Fiskal i Ekonomia a presentá su tesis di graduashon
“Evaluashon di nos regulashon fiskal pa komersio elektróniko i Ekonomia Digital na regulashon internashonal”
Willemstad, Djabièrnè 16 di yüni 2017 Rowan-John Martina, kende resientemente a finalisá su estudio eksitosamente di bachieratu den Derecho Fiskal i Ekonomia na Universidat di Kòrsou, a hasi un bishita serka Minister di Finansa señor Kenneth Gijsbertha.
Durante di e enkuentro aki e eks studiante di Universidat di Kòrsou a presentá su tésis di graduashon, ku tin komo título ‘Evaluashon di nos regulashon fiskal pa komersio elektróniko i Ekonomia Digital na regulashon internashonal di entre otro Organisashon pa koperashon Ekonómiko i Desaroyo (OECD) i alabes a entregá e tesis na minister.
Komersio elektróniko (E-commerce), konsistiendo di hasi kompra online, servisio digital, tienda riba web, subasta riba internet i tur otro tipo di negoshi i servisio generalmente hasí kontra pago ku tarheta di krédito, ta forma parti di ekonomia digital ku ta kresiendo rápidamente. Esaki ta tresé pa Kòrsou i tur otro pais na mundu hopi reto fiskal.
Na fin di su presentashon kòrtiku Rowan-John a duná su rekomendashonnan:
Por konklui ku:
E studiante di Universidat di Kòrsou ku lo risibí su diploma na fin di e luna aki a haña e sifra 9 pa su tesis di graduashon.
Durante su bishita e studiante tabata den kompania di e direktor di e programa di FRE, señor mr. Rashid Sammy i su supervisor di tesis, señor drs. Emauro Scoop.
Riba pòrtrèt: Despues di a risibí un ehemplar di e tesis, minister di Finansa Kenneth Gijsberthaa entregá na Rowan-John Martina e eksperto fiskal hoben un regalo na su nòmber i di su gabinete.
Riba pòrtrèt d.r.p.d.:Shaerelin Valks BSc, kolaborador di Gabinete di Minister, Minister di Finansa Kenneth Gijsbertha, Rowan-John Martina, fiskalista, drs. Emauro Scoop, kolaborador di Gabinete di Minister i alabes supervisor di e tesis, Saskia Stjeward LL.M. hefe di Sekshon di Impuesto Direkto, Percival Simmons LL.M. Hefe di Sekshon di Asuntunan Fiskal Internashonal i mr. Rashid Sammy direktor di e programa di e estudio Fiscaal Recht en Economie.


text:
Actualmente nos comunidad ta pasando door di momentonan dificil. SETAR, como Aruba su compania nacional di telecomunicacion, kier aporta unda cu por p’asina hunto nos surpasa e momentonan dificil aki.
Di parti di SETAR nos ta contento di por uni nos mes na e iniciativa di Happy To Give Back pa yuda recauda fondo pa Fundacion pa Nos Comunidad, Fundacion Ban Uni Man pa Cria Nos Muchanan y YMCA.
Durante e luna di augustus nos lo tin nos campaña di SMS caminda clientenan di SETAR por manda SMS pa haci un donacion na e iniciativa di Happy To Give Back. Esaki ta cuminsa diasabra 1 di augustus te cu 31 di augustus.
Pa haci un donacion por SMS e palabra ‘DUNA’ na 222 pa yuda cu AWG 1 of SMS e palabra ‘YUDA’ na 250 pa yuda cu AWG 5.
Nos kier a invita comunidad di Aruba pa participa den nos campaña di SMS y e diferente campañanan di e inciativa di Happy To Give Back durante e luna di augustus. Asina aki nos por yuda logra e meta y yuda e fundacionnan sigui yuda esnan den necesidad. Bo aporte por haci un diferencia!


text:
Lokal
Gobiernu tin ku paga…… Desishon a kai na Kòrsou pa laga operá prezu na Aruba urgentemente
WILLEMSTAD. Resientemente Korte di Hustisia Komun na Kòrsou a trata e petishon di un homber ku ta será na Aruba den KIA. E homber di 44 aña ta sufri di un enfermedat ku yama varicocèle (den segundo grado) i de fakto dokter mester a oper’é masha tempu kaba pero sin outorisashon di gobiernu gerensia di prizon no por laga operá e homber.
Ela buska un abogado pa demanda gobiernu pa nan move nan yangadó i tuma un desishon i a logra esei ora ku siman pasá Korte na Kòrsou via video a trata e kaso i a ordená gobiernu pa mas pronto posibel laga operá e prezu. Plaka no mester ta un faktor pa keda sin operá e prezu.
· VARICOCÈLE
2DO GRADO
Primeramente un splikashon mediko di kiko ta varicocèle. Esaki ta un breuk den scrotum kaminda tin un akumulashon di spatader. (Scrotum ta popularmente yamá ‘saku di webu’) i un varicocèle ta un spatader dje saku i generalmente ta benigno ku ta surgi ora mucha homber bira adolesente i ku ta afektá komo 15% di tur mucha homber. E kousa ta ku e ardunan chikitu den e saku no ta funshona bon i ta forma manera un saku di bichi pero ku no ta doloroso. E kondishon aki por kousa impotensia i ta pa kasualidat dokter por deskubri nan pasobra e no ta hasi doló pero preferiblemente operá e masa di ardu ku e ta forma.
E kabayero ku ta sufri dje afekshon aki a demandá gobiernu di Aruba i Korte di Hustisia na Kòrsou a trata e kaso na Kòrsou via video i ta meskos ku tur hende tabata huntu den un sala.
Prokurador general na nomber di gobiernu a indiká ku e ta di akuerdo ku mester operá e homber urgentemente pero e no ta di akuerdo pa kobra gobiernu un dwangsom den kaso ku gobiernu no outorisá e operashon.
Di otro banda abogado Ecury a splika korte ku e demanda di dwangsom ta nesesario pa obligá gobiernu pa move i tuma akshon.
Korte a konstata ku e prezu ta den su derecho pa hasi un petishon asina i Korte i ku e prezu ta sufri doló insoportabel i su spèrma por bira steril.
Dokter di prizon Rodriguez Robert a manda un nota bisando ku mester operá e prezu mas pronto posibel pa evitá mas komplikashon pasobra mester a oper’é for di 2018.
E siruhano dr. J.A. de Cuba tambe ta komparti e opinion aki.
Inisialmente e kaso a dal den e problema ku lei penal no konosé un areglo ku ta pèrmiti pa prizon paga pa un operashon asina pa urgente ku e operashon ta.
Korte sinembargo ta konsiderá ku e frase di lei penal ku ta papia di bon aplikashon di lei penal ta kubri for di momento ku a investigá e sospechoso te na momento ku ela haña kondena i ta kubri desishonnan di wes.
KUIDO MEDIKO ADEKUADO
E lei ku ta goberná kon ta sera hende ta bisa ku kada prezu tin derecho riba un kuido mediko adekuado riba kuenta di gobiernu.
E pre-historia ta proba ku mester a operá e prezu masha tempu kaba te ku a yega momento ku mester oper’é mas pronto posibel.
Esaki a habri kaminda pa Korte di Hustisia mes tuma un desishon ku mester operá e homber mas pronto posibel pero no ta uza dwangsom komo palu tras di porta pasobra hasta e representante di gobiernu a indiká ku gobiernu ta realisá ku mester operá e homber mas pronto posibel.
Por lo tantu Korte ta asumi ku gobiernu lo respetá un desishon di Korte i ehekutá esaki mas pronto posibel.
Asuntunan finansiero di atministrashon di prizon no mag ta un traba pa ordená e operashon mas pronto posibel.
Asina Korte a disidi pa gobiernu sòru pa laga operá e homber mas pronto posibel.
(*Spatader den scrotum ta un fenómeno patológiko frekuente serka homber i e yama varicocèle. E ta un menasa skondí pa salú di homber i no por posponé su tratamentu of operashon. Si no trata e kondishon aki e homber no por forma un famia).
Lokal
Violadó di yu di kriansa a bai apelá kastigu i a haña mas aña aserka
WILLEMSTAD. Un kaso hudisial ku lo drenta historia penal di Aruba i Kòrsou komo un krimen diaboliko te kaso kaminda un homber ku tabata biba ku mama di un yu muhé di seis aña tabata violá e kriatura sistematikamente pero dia ku hustisia a haña sa dje kaso wesnan di Korte di Hustisia a kondené na 6 aña.
Inisialmente e homber abusador a haña un kastigu di di seis aña pero ela apelá e kastigu i wes a kondené na 7 aña.
Den Korte di Hustisia ela haña un kondena di 8 aña o sea ku segun e kastigu tabata subi, e kondenado tabata baha trapi di fièrnu.
Korte di Hustisia a basa nan desishon riba tambe e otro deklarashonnan i dos otro yu.
E dos muchanan a konta na plaka chikí kon e mama mes tabata asina desgrasiado ku e ta ku e tabata duna e yu biña bebe i supla huma di mariwana den su kara menasando e ku si e no lanta pa e homber haña su plaser, e ta kita su telefon selular.
I si e konta otro hende, e ta kita e sèn ku e tata ta manda pe mucha.
Unabes ku e mucha tabata bou di influensia di alkohòl, e tabata fòrsa habri e muchanan su pia pe homber buska su plaser.
E yu awor aki mester tin 15 aña.
E delito ku e homber i mama dje mucha a kometé ku e yu ta realmente horendo pasobra e tabata tene relashon kune komosifuera ta un prostituta e mucha ta.
Ta p’esei wes a bisa na momento di dikta kastigu ku no tin nada ku por bisa na fabor dje homber pa suavisa e kastigu.
E mama tabata laga su konkubina abusá dje mucha muhé den su kas, un sitio kaminda e mester por a sintié alehá di tur maldat. Mama dje mucha tambe a partisipa na e bakanal aki kaminda e mama a tene relashon ku su mes yu. Kuantu mas salvahe e kos por tabata.
KUANTU
KASTIGU?
E wes dje kaso tabatin un problema mental pa disidi kuantu kastigu e ta duna e homber i e muhé.
Pa regla e delito di violashon ta kastigabel ku tres aña di prisòn pero dependé edat dje viktima, e kastigu por ta mas haltu tambe.
Si ta un mucha di 12 aña, e kastigu pa penetrashon ta bira 4 aña.
PERSONALIDAT
PERVERSO
Korte a tene kuenta ku personalidat dje violador i e sikologo ku a saminá su kabes a konstatá ku mentalmente e ta un tiki atrasá pero sa e diferensia entre bon i malu debidamente.
Loke e no por ta pa premirá konsekuensia di su aktonan i si lag’é pa su kuenta e ta sigi abusá di mucha chiki.
Lokal
Mark Mingo ta demandá OM pa miones di florin!
PHILIPSBURG. Un notisia ku indudablemente a hasi impakto grandi den komunidat di Sint Maarten te hecho ku e èks direktor di aeropuerto Juliana na Sint Maarten, Mark Mingo a entrega demanda pa daño i perwisio kontra tur fiskal di Ministerio Publiko pe persekushon bestial kontra dje.
I pa finalmente e keda kompletamente eksonerá di tur kulpa dje kargonan ku e fiskalnan a presentá den korte. Promé ela keda apsolvé pero den apelashon Ministerio Publiko a haña un wes ku a hañ’é kulpabel, mand’é presu i konfiská su kas na preis di baka flaku.
Ela kontrata e èks fiskal Cor Merx su bufete pa entamá un demanda multi-mionario kontra gobiernu i Ministerio Publiko.
No menos ku shete fiskal ku a traha ku e kaso a pasa raya i awor a yega turno pa Mingo kobra nan pe daño ku ela sufri.
Ela pèrdè su trabou, ela pèrdè su kas i a pèrdè tur loke e tabatin.
Direkto i konkreto ela pèrdè 1 mion dòler pero indirektamente mas tantu.
Pa nan arestá hende ku tabata hasí negoshi ku e kompania di haf, nan a arestá i sera Mingo.
Ta for di 2017 nan a arestá Mingo riba sospecho di froude ku faktura falsifika i sinku aña largu e mester a bringa pa limpia su nomber i establesé su inosensia te ku resientemente ela keda totalmente eksonerá di tur kulpa.
Mientras tantu tur hende a kere ku Mingo tabata e gran malversadó den haf pero ora a investigá, ni su nomber no a kai.
Despues di a skòrs durante un aña, fiskalnan a disidi ku nan ta kulpa Mingo sin duné oportunidat pa defendé su kurpa.
Segun su abogado wesnan a faya ku Mingo ya ku despues ku nan a kondená Mingo, O’Neill Arindell i e politiko Frans Richardson, fiskal a haña ku mester pone mas preshon riba Mingo.
Menos mal ku korte a tira e petishon den bak’i sushi pero e fiskalnan a hiba e kaso Korte Supremo kaminda nan a apsolvé Mingo kompletamente.
Pió dje kaso ta ku Ministerio Publiko a atmiti ku nan a konvertí Mingo den un viktima i a laga e bandidunan mes-mes ku ta Theo Heyliger i Ton van Kooten tabata e kulpabelnan.
Mingo a pèrdè su trabou kui ela traha for di 2002 pero ela pèrdè su kas tambe.
Asina mes e ta dispuesto di yega na un areglo pa kobra daño i perwisio pasobra ela harta dje wega di polis en dief aki i ke pone e kaso su tras.
Lokal
Kuminsá orientá mucha di skol di trempan riba tentamentu na skol
WILLEMSTAD. Ta rekomendá pa duna alumnonan informashon ya na un edat yòn tokante tentamentu i diskriminashon i laga nan kuminsá traha aktivamente ku esaki a base di e tema ya nan por keda kòrda mihó. Por pensa riba diskushonnan (fásil), kues, presentashon, un kuenta òf pintura ku ta pas mas bon posibel ku e edat i mundu di vivensia di alumnonan.
Na di tres lugá, mester tin atenshon klasikal pa e desaroyo sosial-emoshonal di e alumnonan pa evitá ku nan ta kai den un victim-bully cycle.
Mester pone atenshon na e.o. regulashon di emoshon, mirando ku tentamentu i diskriminashon hopi biaha ta un medio pa ventilá emoshonnan negativo. P’esei ta boga pa yuda alumnonan manehá nan emoshonnan negativo na un manera mas konstruktivo.
Ademas ta importante pa den klas dediká atenshon na abilidatnan sosial, pasobra tentamentu i diskriminashon
Daily Nobo
Violadó di yu di kriansa a bai apelá kastigu i a haña mas aña aserka
Mark Mingo ta demandá OM pa miones di florin!
Kuminsá orientá mucha di skol di trempan riba tentamentu na skol
Rapòrt tokante kombatimentu di tentamentu i diskriminashon den skolnan
Curator kier a kobra PDVSA US$41,6 mion pa un debe di US$1.777.740
tema di Siman di Kultura: “Ban Kunuku ban Planta”
Manuel no ta digno pa representá Kòrsou mas
Girigorie (PAR) ta rekonosé balor di kombersashonnan ku Ulandesnan
Viktima a bai kobra kompensashon di seguro sin konsulta ku su abogado
Quincy Girigorie a manda mensahe fuerte pa Ulanda na nòmber di Kòrsou
Trending
-
Lokal6 days ago
tema di Siman di Kultura: “Ban Kunuku ban Planta”
-
Lokal6 days ago
Manuel no ta digno pa representá Kòrsou mas
-
Lokal6 days ago
Girigorie (PAR) ta rekonosé balor di kombersashonnan ku Ulandesnan
-
Lokal6 days ago
Viktima a bai kobra kompensashon di seguro sin konsulta ku su abogado
-
Lokal6 days ago
Quincy Girigorie a manda mensahe fuerte pa Ulanda na nòmber di Kòrsou
-
Lokal3 days ago
Violadó di yu di kriansa a bai apelá kastigu i a haña mas aña aserka
-
Lokal3 days ago
Mark Mingo ta demandá OM pa miones di florin!
-
Lokal4 days ago
Curator kier a kobra PDVSA US$41,6 mion pa un debe di US$1.777.740


text:
Segun APFA, e ley pa regla e normanan di e salarionan di ehecutivo nan mas halto di empresanan estatal y instancianan publico y semi-publico, ta basa riba un calculacion di forma arbitrario. Compara e salarionan di e ehecutivonan halto cu e salario di minister-president manera cu e ley ta presenta ta un comparacion eroneo y ta manera compara appel cu peer.
Segun APFA, no ta compara e salario di ehecutivonan mas halto den empresanan estatal y instancianan publico y semi-publico hunto cu e salario di minister president incluyendo e contribucion real na su pension. E componentenan cu e salario anual di minister-president ta basa riba dj’e, no ta comparabel cu e componentenan di e salario anual di un ehecutivo halto den sector publico y semi-publico, of cualkier otro empleado di sector priva cu un plan di pensioen te cu su 65 aña.
Loke cu APFA ta bisa cu pa bo por compara ambos salario, bo mester haci un calculacion hipotetico caminda cu 70% di e averahe di su entrada no ta basa riba un periodo di 8 aña, sino haciendo como si fuera cu e mandatario ta keda contribui te ora cu e cumpli su edad di pensioen. En realidad, segun APFA, e ora ey salario di minister-president mester ta Afl 410,170 pa aña pa bo por compar’e cu e salarionan anual di ehecutivo nan mas halto di empresanan estatal y instancianan publico y semi-publico.
E salario di minister-presidente ta mas o menos Afl 153,000 pa aña. Esaki ta basa riba un salario di Afl. 15,010 mensualmente mas un luna di vakantiuitkering mas un toelage di 7% y 4% di autotoelage. Land Aruba ta contribui cu Afl 30,000 pa aña na e fondo di pensioen, cu ta ekivalente na Afl 2,300 pa luna. Segun APFA, e contribucion pa mantene a pensioen aki no ta Afl 30,000 pa aña manera cu e ley ta indica, sino Afl 145,000. Esaki ta nifica cu tin un contribucion adicional di ma cu Afl 11,000 pa luna riba e componentenan di e salario di minister-president.
Aworaki e ley ta papia di un salario normativo di 130% di salario di minister-president cu ta ekivalente na Afl 261,000 pa aña. Esaki ta nifica cu pa por compara e salario di minister-president cu e salarionan di ehecutivo nan mas halto di empresanan estatal y instancianan publico y semi-publico mester tuma un salario di Afl 410,170 anualmente.
Pa un relato amplio riba e tema aki, subi Trempan


text:
WILLEMSTAD — Departamento di arbitrahe di FFK ta bai organisá su di dos kurso di arbitrahe pa e aña aki. Despues di e promé kurso básiko ku a resultá di ta un éksito, awor ta bai organisá e segundo kurso básiko pa tur hende di 14 aña òf mas pa dirigí entre otro weganan di sekshon hubenil ku ta e kategoria di U-9 te ku U-20 i tambe Liga MCB Terser Divishon.
E kurso lo inisiá 12 mei 2016 i lo finalisá 5 di yüli próksimo ku un èksamen.
E kurso aki lo tuma lugá na Edifiso Mordy Maduro (FFK) i e orario lo ta di 18.00pm pa 20.00pm riba djamars i djaweps.
Pa inskripshon por tuma kontakto ku departamento di arbitrahe na referee@ffk.cw òf via di telefòn na 7365057, 5112915, 5128617, 5202587. Por inskribí te ku dia 12 di mei mainta.
Pa abo ku ta un hóben dinámiko ku outoridat i ku ambishon pa bira rèfri, esaki ta bo oportunidat!
Inskribí awe mes, departamento di arbitrahe i FFK ta warda bo!


text:
Varios celebridad a topa cu nan amor den 2021, pero Jennifer Lopez y Ben Affleck ta un ehempel special. Nan a sorprende henter e planeta pa bay bek hunto despues di nan break di 17 aña. Tira un bista riba e otro ‘celebrity couples’ di 2021, cu nan romance a ser hopi comenta.
E drummer di Blink-182 y e ruman grandi di e clan Kardashian-Jenner ta entre e parahenan sorpresa di 2021. Travis Barker y Kourtney Kardashian a haci nan relacion publico. Incluso tin plan pa casa y e posibilidad di tin yiu hunto den un futuro no hopi lehano.
E aña aki, un di e solteronan di oro di Hollywood, Henry Cavill y Natalie Viscuso a topa otro, Natalie ta vicepresidente di Television & Digital Studios division di Legendary Entertainment, cu a produci ‘Man of Steel’ protagonisa pa e propio Henry Cavill,
Despues di un cantidad di rumor, e relacion a keda confirma entre Adele y Rich Paul. E ta agente deportivo fundado y CEO di e agencia deportivo Americano Klutch Sports. E ta e miho amigo y manager Lebron James.
Riba e Dia di San Valentin, Kendall Jenner y Devin Booker, a anuncia oficialmente nan relacion. Kendall sa ta hopi discreto ora ta trata su relacionnan, p’esey kisas e strea di NBA di Phoenix Suns, por ta un homber imporante pa Kendall.
Un pareha cu ta mustra super namora ta Rita Ora y Taika Waititi, cu ta actor, director, guionista y productor. Nan tabata hunto na MET Gala y a cana hunto riba e red carpet. Nan a cuminsa ‘date’ na comienso di maart 2021, pero a trata di mantene secreto.
Poco despues di nacimento di nan yiu Stormi, Kylie Jenner y Travis Scott a termina nan relacion, pero den 2021 nan a bolbe y a converti den un di e parehanan di aña. Na augustus nan a anuncia cu tin un segundo yiu na caminda.
Tom Cruise y Hayley Atwell a conoce otro na e set di ‘Mission: Impossible 7’ y tur cos a parce di tabata fantastico entre e pareha. Pero na october e actornan supuestamente a termina nan romance y a prefera di keda amigo.


text:
E calendario di competencia den ‘Deporte Escolar’ organisa pa IBiSA ta continua cu e disciplina
di Futbol di Sala pa e schoolnan di Enseñansa Avansa. Tur wega ta tuma lugar den Centro
Deportivo Libertador Betico Croes na Sta. Cruz y ta cuminsa pa 3’or di atardi.
Futbol di Sala ta un deporte hopi gusta entre e hobennan di schoolnan secundario. Como tal e
competencia organisa pa IBiSA ta conta cu un participacion grandi di e schoolnan di Enseñansa
Avansa den diferente sector riba nos isla.
Sector Oranjestad:
E schoolnan di sector di Oranjestad ta: Colegio Arubano, Maria College, Colegio San Antonio, y
Juliana School.
Den e prome wega ta midi forsa Colegio Arubano y Maria College, na unda cu hobennan di
ambos school ta sali fuerte y den prome tempo di wega esaki ta keda empata 2-2. Den e di
dos tempo di wega, Maria College ta probecha di oportunidadnan cu ta presenta y ta anota y ta
bay ariba dominando e wega. E score final ta keda 5 pa 3 na fabor di Maria College. Pa Maria
College ta anota Jean Marc Farro (2), Keano Maduro (2) y Adrian Koolman (1), mientras cu pa
Colegio Arubano e golnan anota ta di Jason Fontalvo (1), Chris Leung (1) y Akeem Charles (1).
E di dos wega tabata entre Colegio San Antonio y Maria College. Un biaha mas e hobennan
di Maria Collega ta demostra superioridad y dominio total y ta gana e wega cu score di 8 pa 2.
Golnan anota pa Maria College tabata di Jean Claude Farro (3), Jean Pierre v/d Linde (2), Jean
Marc Farro (1), Keano Maduro (1) y Michael Molinares (1). Pa Colegio San Antonio ta anota
Carl Geerman (1) y Lyonell Briesen (1).
E di tres wega a keda hunga entre Colegio Arubano y Juliana School. Ambos school ta parti
punto, pues e wega ta keda empata na 2. Golnan anota di Colegio Arubano tabata na encargo di
Chris Leung (1) y Akeem Charles (1). Mientras cu pa Juliana School ta anota Denrick Lopez (1)
y Andres Villamarin (1).
Clasificacion Sector Oranjestad:
E weganan a continua pa dicidi cua ta e schoolnan cu ta clasifica pa e sector di Oranjestad.
Colegio San Antonio ta subi cancha pa enfrenta Colegio Arubano. Den e prome mita di wega,
esaki a bay hopi pareu y ta caba cu un gol pa banda. Pero den e di dos mita di wega, Colegio
Arubano ta sali fuerte y ta anota su golnan pa gana e wega. E score final ta keda 3 pa 1 y e
golnan anota pa Colegio Arubano tabata di Akeem Charles (2) y Chris Leung (1). E gol anota pa
Colegio San Antonio tabata di Jesus Peñate (1).
Maria College ta topa cu Juliana School riba cancha. Cu un control total y pasenan exacto, e
hobennan di Maria College tabata sa di yega na e gol, dominando e wega di tal forma y nan ta
bay cu e victoria cu anotacion di 8 gol contra 1 di Juliana School. Pa Maria College ta anota
Jean Pierre v/d Linde (6), Jean Claude Farro (1) y Adrian Koolman (1). E gol di Juliana School a
wordo anota pa David Castro (1).
E ultimo wega pa e sector aki tabata entre Colegio San Antonio y Juliana School. E wega aki
tabatin hopi emocion y di ambos banda tabata trata di yega mas cerca di gol. E hobennan di
Colegio San Antonio a probecha di cada ocacion y ta anota, mientras cu esnan di Juliana School
a sigui cu nan intento pero na final no ta logra. E score final ta keda 9 pa 3 na fabor di Colegio
San Antonio cu golnan anota pa Jesus Peñate (4), Carl Geerman (3), Richinell Lioe-A-Tjam (1) y
Raul Morales (1). Pa Juliana School ta anota Moises Castro (2) y Andres Villamarin (1).
E schoolnan cu ta clasifica den Poule B pa e sector aki ta bira: Maria College na prome lugar y
Colegio Arubano Oranjestad na di dos lugar.
E weganan di Futbol di Sala entre e schoolnan di Enseñansa Avansa ta continua durante siman,
mientras cu e final nacional ta tuma lugar diasabra 28 di februari 2015 den oranan di mainta na
Centro Deportivo Libertador Betico Croes na Sta. Cruz.
E school cu titula campeon nacional den Futbol di Sala ta representa Aruba den e ‘Weganan
Interinsular 2015’ cu ta tuma lugar e fin di siman di 27 pa 29 di maart 2015 na isla di Boneiro.


text:
E dekonstrukshon di Edsel K.
Beschrijving
Inhustisia ta sklama pa hustisia
17 di yüli 1922 wèlga ta eksplotá den haf ku hopi demostrashon, vandalismo, 4 morto i 11 persona será den prizòn, entre nan Felix Chakutoe, lider di e akshonnan di e dia ei.
Mientrastantu ku e drama akí ta desaroyá, algun meter for di haf, ta tuma lugá un otro drama na kas di famia Schilden. Daniel, kabes di kas, ta muri a kousa di un aksidente grave na boka di trabou den haf. Mama Stan tin ku lucha su so awor ku su dos yunan, Tirso i Magdalena. Nan ta topa kara kara ku e realidat duru i marga di añanan 20 na Kòrsou. Manera un kabuya diki di mara barku, hamber, miseria, desempleo, abuso i inhustisia, ta menasá di choka nan. Nan ta sukumbí òf nan ta skapa?
Speeltijden
Try-out
13 mart 2019 i Estreno 27 mart 2019: den La Tentashon
Presentashon pa públiko general
5,6,7 aprel, 3,4,5 mei, 26 i 27 di òktober, 1, 2, 3 novèmber 2019. Preis Nafl. 27,50 (Mensing’s Caminada & Van den Tweel Zeelandia.
Credits
Teksto i Direkshon
Gibi Bacilio
Aktuashon
Norma Cova, Guenn Gustina, Tisjaira Martina, Roley Kelkboom i Albert Schoobaar
Educatie
Presentashon pa skol sekundario
pa informashon por yama +599 9 569 8417 òf via meil inschrijvingkadaken@gmail.com
In de pers
Lancering DVD Edsel K
Teatro KadaKen lanceert deze maand haar eerste en langverwachte Dvd-productie.
Un reakshon di Ini Statia
E obra a emoshoná i impaktá mi profundamente. Na un manera sutil i delikado i a la bes penetrante


text:
Diabierna ultimo un manifesto a wordo entrega dilanti di Bestuurskantoor na Minister Glenbert Croes y Minister Rocco Tjon. E manifesto ta encera un peticion pa habri frontera bek cu Venezuela. Frontera cu Venezuela ta cera desde 2019 pa vuelonan y transporte maritimo directo. Vuelonan inderecto pa Aruba desde Venezuela ta posibel, via Colombia of Panama pa esnan cu ta logra haya Visa.
Prome Minister Evelyn Wever-Croes a accentua cu e situacion mundial aworaki ta haci hopi cos dificil. Covid a dal Aruba hopi duro. Na e momentonan aki Aruba ta purbando pa recupera di Covid, purba crea trabou pa tur nos ciudadanonan cu a perde trabou y e prioridad awor ta pa percura pa tin oportunidadnan pa tur esnan cu ta biba na Aruba.
“Mi a tuma nota di e deseo di varios persona pa habri e frontera directo entre Aruba y Venezuela. Esaki no ta bay mesun facil pa haci. Esaki ta rekeri hopi diplomacia di ambos pais. Palabracionnan di hopi medida di control mester wordo haci”.
Tempo cu Presidente di Venezuela señor Maduro a dal e frontera cera na 2018, tawata tin hopi dialogo entre e autoridadnan Venezolano y Aruba. Cu e acusacion di e gobierno di Presidente Maduro cu Aruba ta horta nan koper, a daña nomber di Aruba y esaki tawata e comienso di ceramento di frontera. Gobierno di Aruba kier evita esaki bolbe pasa y ta haci cu den e cuadro diplomatico mester haci palabracionnan hopi concreto entre otro e maneho pa regula y controla e trafico aereo y maritimo.
“Gobierno di Aruba y di Corsou ta na mesa cu autoridadnan Venezolano. Unabes cu tin palabracionnan haci, Gobierno di Aruba por evalua si of con lo habri frontera bek cu Venezuela. Esaki, naturalmente no ta algo cu lo bay lihe, pero e tin nos atencion y Gobierno di Aruba lo sigui traha riba dje”, Prome Minister a remarca.
Prome Minsiter a enfatisa: “Nos ta convivi cu e situacion na Venezuela y su ciudadanonan. Nos ta convivi cu famianan cu ta biba na Aruba y tin famia na Venezuela. Nos ta sigui den oracion pa Venezuela por resolve nan problemanan interno. Nan ta e uniconan cu por haci esaki. Aruba no por haci esaki pa nan. Aworaki nos responsabilidad ta pa Aruba prome y pa esnan cu ta biba na Aruba prome”.


text:
Adaptashon Servisio Públiko
Adaptashon Servisio Públiko
Geplaatst op 16 March 2020 dor di Ministerio Maneho di Gobernashon, Planifikashon i Servisio Públiko
Kranshi
Nos ta atendé kliente personalmente solamente den e siguiente kasonan di urgensia:
- Registrashon di nasimentu (Òp yu)
- Registrashon di fayesimentu
- Sedula, Pasport, Reibeweis ku a kaduká of ta kaduká den e dos siman benidero
E klientenan ku tin sita no mester presentá. Nos lo tuma kontakto ku tur kliente pa traha un sita nobo.
Lástimamente nos ta kanselá tur sita pa èksamen práktiko di reibeweis, pa e próksimo dos siman paso nos no por garantisá e seguridat pa mantené distansha.
Si akaso bo tin pregunta por hasi esaki via mail info.bsbv@gobiernu.cw òf yama na 434-1600.
Lokèt di pèrmit:
Hasi mas uso di nos servisionan online, mail of telefòn:
Pa sita:
1. Online sita.gobiernu.cw,
2. Telefòn 0800-1515 òf 433-3123
3. Mail sita@gobiernu.cw
Tene kuenta ku sita pa kùr vehíkulo por sosodé solamente via mail of telefón.
Desishon
Nos lo mail tur desishon den kuadro di VOG, LOB i Pèrmit pa e kliente. Den kaso ku bo mail no ta konosí mail nos na
Pa VOG vog.vl@gobiernu.cw
Pa pèrmit intake.vergunningenloket@gobiernu.cw
Pa status di bo petishon afgifte.vergunningenloket@gobiernu.cw
Petishon
- Petishon pa VOG por solamente via vog.vl@gobiernu.cw . Por paga e NAf. 1,00 ora tuma e VOG despues di 6 siman.
- Petishon pa pèrmit, via intake.vergunningenloket@gobiernu.cw. Pago ta sosodé na number di kuenta di MCB. Por fabor manda un komprobante di e pago huntu ku e dokumentonan.
- Status di pèrmit, LOB en VOG por solamente via email afgifte.vergunningenloket@gobiernu.cw of via 433-3135.
- Nos ta atendé kliente solamente personal den e siguiente kasonan:
- Na Vergunningenloket: bo tin un sita of mester tuma bo VOG i a yamabo pa pasa tuma esaki.
- Na Kranshi: pa òp yu, fayesimentu, sédula, pasport i reibeweis ku a kaduká dos siman promé ku e kaduká
Kranshi i Lokèt di Pèrmit ta atendé kliente solamente personal di 8’or di mainta pa 12’or di mèrdia. Asinaki nos por tuma tempu mèrdia pa atendé tur petishon ku ta drenta via mail òf telefòn. Nos lo permití solamente 20 hende máksimo den nos salanan.


text:
Balchi di Berehein
of Aubergine polpettine
Dushi como pasaboca pero tambe banda di cuminda, cu salada, of den pan manera bo ta desea!
Por trah’e den diferente tamaño, rondo; manera style di bitterbal of kroket of oval y plat manera pattie. E ta keda dushi y crunchie.
Por sirbi’e cu saus di tomati como dip.
Por trah’e tambe cu spaghetti of mas grandi como hamburger
Enfin…e posibilidadnan ta grandi…Uza bo imaginacion!
Preparacion y tempo pa cushin’e:
Preparacion: 40 minuut
Pa cushin’e: 30 minuut
Basicamente pa 6 persona pero por ahusta pa mas persona
Vegetariano
Nutricion pa porcion:
caloria 448
vet 23 gram
Vet saturata 2 gram
carbohidrato 39 gram
sucu 18 gram
fibra 6 gram
proteina 19 gram
salo 0.6 gram
Ingredientenan
125 gram di rasenchi, den un comchi cu awa despues scuri nan
2 Berehein grandi (por reemplasanan pa 4 chikito of 3 mediano) corta na dou
150 gram pecorino corta fini fini
Pecorino ta un keshi salo un keshi di lechi di carne tambe por uza keshi Pharmesan of keshi Vegetariano
100g pine nuts , toasted
300 gram pan blanco bon getoast corta na dou, por prepara hopi si en caso tin mester di mas, pero e resto bo por machica nan fini.
3 webo mediano, un tiki geklop so, pero por pone extra webo si tin mester
Hariña pa uza pa strooi
Zeta di Olijfi (Olive oil) of zeta di vegetable pa hasa
Metodo
PASO 1
Basha awa cayente riba e rasenchinan den e comchi y pone esaki un banda.
Pone e Bereheinnan den un panchi y tapanan cu awa herbi/cayente.
Hereb nan pa 10 minuut.
Despues scuri nan y laga nan fria.
Tuma e Bereheinnan den bo man y primi saca tur e awa di mas for di dje.
Pone e pulponan di Berehein den un comchi grandi.
Scuri e rasenchinan y agrega e keshi cu e nootnan y 200 gram di e pan getoast corta na dou y mita di e mezcla di webonan geklop.
Mezcla tur cos hunto y pone bon condiment y especienan (Berehein tin mester di bon seasoning)
E mezcla aki no mester ta ni demasiado duro ni demasiado moli.
Mester por forma balanan un tiki mas chikito cu un bala di Ping Pong, pero cu no ta habri for di otro.
Por agrega mas webo y tambe pan na dou getoast pa haya e mezcla perfecto cu ta keda un bala rondo.
PASO 2
Lora cada balchi den hariña , despues pone nan riba un plancha di forno.
Tap’e cu e cellophaan transparente, te ora cu bo ta bai hasa, of airfry nan.
Ora bo ta cla pa sirbi nan, dip cada balchi den webo, y despues den e pan getoast fini machica/breadcrumbs/paneermeel of den e webo…dependiendo cuanto bo a uza ora cu bo a traha e balchi nan.
PASO 3
Yena un weya mita yen, cu zeta pa hasa, suficiente pa por hinca e grandura di e balchi aden y cu nan ta keda net bao di e zeta pa nan hasa bon
of awendia tambe bo por uza bo AirFry.
Cende e candela di stoof.
E azeta mester ta hopi cayente, pero no mag lag’e huma.
E ora cuminsa hasa e balchinan te ora nan color ta medio bruin oro full rond.
Esaki ta tuma mas of menos 7 minuut.
Pasa e balchinan riba un tayo c’un handtowel pa absorba e zeta dimas for di nan.
Despues di un rato pasa nan over riba un otro tayo of scalchi.
Sirbi inmediatamente.
Ta combina bon cu:
Saus di Tomati
Salada di lechuga y tomato of cualkier salada di bo gusto


text:
E balor di e Konseho di Partisipashon dentro di Wardakosta a demostrá su mes durante e
último 12 aña i mei, den resultadonan positivo di e Konseho aki. Ken mihó ku no ta bo propio
personal ku tin konosementu di loke ta sosedé na boka di trabou, ta rekonosé e retonan i tin e
kurashi pa deliberá esakinan dentro di e organisashon, ku e ophetivo di tin un mihó entorno
laboral.
Wardakosta a keda establesé na 1996 ku e meta, supervishon di laman den region di Karibe.
En konekshon ku su hubileo di 25 aña, Wardakosta a organisá djamars último un seminario ku
Konseho di Partisipashon, pa kompartí su konosementu i eksperensia pa loke ta trata e tópiko
aki ku diferente sosionan i partnernan stratégiko, ‘stakeholder’ i otro interesadonan. E
bentahanan di e partisipashon di e empleadonan pa medio di e Konseho di Partisipashon no ta
solamente di importansha pa nan, pero tambe pa e ehekutivonan den un organisashon. Asina e
organisashon ta haña solushonnan konhunto, pa asuntunan ku ta regardá e operashonnan di
gerensia. Un Konseho di Partisipashon tin un bos den operashonnan di gerensia i nunka ta
remplasá un sindikato. Un kantidat di ehèmpel di tópikonan ku ta keda tratá durante un
Konseho di Partisipashon ta: úniform, perspektiva di karera laboral, i kondishonnan laboral.
E Seminario di Konseho di Partisipashon di djamars último a ser habri ku un palabra di bon biní
di Direktor di Wardakosta, Frank Boots i tambe un palabra di apertura di Promé Minister Pisas.
Riba programa di e Seminario tabatin: Marco Sikkel, Konsehero di Partisipashon, Wim van
Lamoen, èks-lider di Sindikato, Hans Schreuder, èks Direktor Suplente di Wardakosta, Eugene
Middelhof, Direktor Suplente di Wardakosta i Roebunuck Matilda, Miembro di Konseho di
Partisipashon di Wardakosta. E meta di e seminario tabata pa kompartí e konosementu i
eksperensia pa loke ta regardá e Konseho di Partisipashon, ku entre otro e servisionan
Gubernamental, pa asina esakinan haña interes den e tópiko dentro di nan propio
organisashon. E seminario a klousura ku un pènel di diskushon ku e oradornan, kaminda e
invitadonan por a hasi nan preguntanan.


text:
Showing 1–12 of 74 results
Awe no ta mi dia!$ 0,00 O.B Excl.
Fls 0.00
Derrick D. Barnes
Mi kèts ta tur na lodo.
Mi baiskel su tayer ta flèt!
Awaseru a bati mi, daña mi pèchi, nada prèt.
Kiko mas por bai robes awe?
Bich’i Kandela i Bèshi Mora
Fls 5.30
Un kuenta di tribu pemon
Riba un biahe largu un bich’i kandela ta topa un mata di bèshi mora ku ta trat’é ku mashá kariño i pidié pa kasa kuné. Pero e bich’i kandela no ke tende nada di kasamentu ku un mata asina bieu i korkobá. Despues di poko tempu e bich’i kandela ta bolbe topa ku e bèshi. Esaki a kambia bira un mata mashá bunita i e bich’i kandela ta sinti duele ku e no a kasa kuné.
Bos di buriku
Fls 7.50
Philip A. Rademaker
Philip Rademaker (1944) su promé tomo di poesia Bos di buriku a resultá un éksito. E eskritor ta konosí tambe komo aktor, deklamadó i pintor.
‘Mi ta kere den forsa di palabra. P’esei mes mi ke limitá nan uzo. Ingrediente stèrki ta uza tikitiki p’e kuminda no sali manera e famoso sòpi di Tia Meri. Pero hende ku mi ta apresiá i tin rèspèt pa nan opinion riba tereno literario a konvensé mi ku mi tin ku publiká. Ma … mi mente blo sunú bo dilanti? Ta pasobra ku su yamamentu den Kantika pa bientu Pierre Lauffer a pui mi konsenshi, m’a habri e yalusí akí pa bo lur paden.’
Bula basora$ 0,00 O.B Excl.
Fls 0.00
Erin su ruman muhé grandi ta bai kasa.
Erin lo logra haña un regalo spesial p’e?
Lesa tokante e ambiente di preparashon pa e kasamentu i siña di un tradishon spesial.
Caimin su sekreto$ 0,00 O.B Excl.
Fls 0.00
Diana Lebacs
E sustu ku tabata kima den su pechu tabata mes kayente ku e solo ku Caimin tabata para kushi den dje na port’i skol di De Tamarijn. E tabata soda pipita pa pipita. E tabata warda riba e deskonosí…
Caimin tin hamber! Mare su wela tabatin sèn pa kushiná kuminda kayente tur dia…
Nunka e no a kere ku lo el a sinti asina tantu falta di su mayornan. Nan a bai Hulanda pa buska un bida, pero nan no tabatin fin di manda pasashi p’e ku su ruman hòmber. Kon Caimin por yega na plaka?
E ora ei Caimin ta dal den Wòti. Wòti si sa kon.
E ta ofresé Caimin un djòp. Un djòp yen di aventura.
I masha peligroso tambe.
Of ta komprondé Caimin a komprondé Wòti robes?
Dede Pikiña$ 0,00 O.B Excl.
Fls 0.00
Elis Juliana
‘Mòlu papa diosh, kumbai?’ Asina e orashon di Pòpi ta kuminsá i asina nos famoso eskritor, poeta i artista Elis Juliana (‘Ompi Elis’) a kuminsá su presioso kolekshon di verso mas ku 40 aña pasá. Un obra klásiko, pasobra te awe ainda mucha lo gosa i hari ora nan lesa òf skucha e versonan akí. Ta p’esei ku plaser Fundashon pa Planifikashon di Idioma ta bolbe re-editá e obra akí ku lo trese momentu di lesa inolvidabel pa mucha i hende grandi!
Djadumingu e mihó dia$ 0,00 O.B Excl.
Fls 0.00
Juwanda G. Ford-Williams
Ilustrashon di Colin Bootman
Dikon djadumingu ta dje bon ei ? Buska pa sa dikon e mucha den e kuenta akí ta pensa ku djadumingu ta e mihó dia di siman.
Djòsi Djaka ku Mimina Makaku
Fls 5.30
Ruthie Pantophlet
Ariadne Faries
Mimina Makaku delegá kasi flaku a namorá dje djaka ku ta biba den dak.
Pero Djòsi Djaka ku ta biba den dak tin hinteramente un otro smak.
E biahenan di Miguel Vicente Pata Kayente$ 0,00 O.B Excl.
Fls 0.00
Miguel Vicente ta un chabalitu limpiadó di sapatu ku ta traha den kaya di Caracas, soñando ku biahe largu i aventura maravioso. Pero e ta duda ku un dia su soñonan por bira realidat, te na momentu ku su ruman mayó bin busk’é bai kuné den su trùk di transporte. Asina e ta bin konosé region lehano di su pais; e ta nabegá riba riu grandi laman furioso i su deseonan di mas íntimo ta keda kumplí.
E kas patras
Fls 8.48
Anne Frank
Diario den forma di karta
12 di yüni 1942 – 1 ougùstùs 1944
Kompilá pa Otto Frank i Mirjam Pressler
Mi ta spera di por konfia bo tur kos, di un forma ku nunka promé mi no a yega di konfia ningun otro hende i mi ta spera ku lo bo ta un gran sosten pa mi.
E muchanan den rònchi$ 0,00 O.B Excl.
Fls 0.00
E muchanan ta pasa mashá dushi ta bisti welita su pañanan! Ta unda nan ta bai bistí dje forma ei?
Elmer
Fls 7.50
David Mckee


text:
KRALENDIJK – Pa DaisyCoffie di Frakshon Coffie e biaha di trabou ku el a hasi komo miembro di Konseho Insular di Boneiru, huntu ku otro konsehalnan, tabata un punto kulminante den e di dos kuartal di aña 2021. Por menshoná e reunion ku Komishon Fiho di 1ᵉ Kamer pa Relashonnan den Reino, kaminda a papia entre otro tokante e tempu muchu largu ku ta dura pa tuma desishon, ku komo konsekuensia ku kosnan no ta kana. Un sugerensia di parti di e oposishon di Boneiru tabata pa na momentu ku mester tin diferensiashon, pa laga e inisiativa pa esaki sali for di Boneiru. Segun palabrashonnan e diferensiashon mester ta positivo pa e islanan. Esaki lo hasi ku e akseptashon ta bai hopi mas fásil. Otro sugerensia hopi importante pa logra mas efektividat di ámbos banda ta nombrashon di un representashon di BES na Hulanda. Esaki a kai den bon tera serka e Komishon Fiho di 1ᵉ Kamer. Otro puntonan ku a bini dilanti tabata e mínimo sosial, infrastruktura, e parti sosiali invershon pa krea trabou i asina drecha ekonomia. E Komishon Fiho ta bai pasa tur e aspektonan akí pa 2ᵉ Kamer. E miembronan di Konseho Insular di Boneiru a reuní tambe ku RaadvanState ku ta e órgano ku ta duna konseho na gabinete hulandes i na 1ᵉ i 2ᵉ Kamer tokante e.o. e islanan BES. RaadvanState a hasi un investigashon i a traha rapòrt tokante e pregunta si e relashonnan den Reino, manera nan ta awor akí, ta benefisioso pa islanan BES. E rapòrt en kestion na e momentunan akí ta serka Konseho Insular i Kolegio Ehekutivo pa duna opinion tokante e kontenido. KonsehalDaisyCoffie ta di opinion ku por diferensiá entre kaso, pero no entre hende. Pa e motibu akí diferensiashon den kompensashon pa yu i mínimo sosial ta inakseptabel. A mustra RaadvanState tambe riba e echo ku pa hopi aña kaba ta tene reunion tras di reunion, ta konstatá ku mester di mehorashon, pero nada konkreto no ta pasa pa drecha e situashonnan sosial deplorabel. RaadvanState a reakshoná positivamente riba esaki.
Otro enkuentronan na Hulanda i Brussel
E delegashon di Konseho Insular di Boneiru a papia tambe ku Komishon Fiho di 2ᵉ Kamer. Segun KonsehalDaisyCoffietin hopi parlamentario di 2ᵉ Kamer ku ta na banda di Boneiru. Nan tambe ke pa toma di desishon bai mas rápido, pero e retrasonan ta surgi serka ministernan, sekretarionan di estado i empleadonan públiko hulandes. E parlamentarionan tin e deseo pa yega na lasonan mas estrecho entre Boneiru i 2ᵉ Kamer. Tabatin hopi otro enkuentro tambe ku diferente instansia i polítiko individual. No por keda sin menshoná e bishita ku KonsehalDaisyCoffie a hasi na Mekkerhof, ku ta e promé sentro di inovashon pa krio di kabritu na Oropa: https://www.mekkerhof.nl/. Tambe DaisyCoffie a logra bishitá SamiraRafaela na Brussel, e promé parlamentario afro karibense ku ta forma parti di Parlamento Oropeo. KonsehalCoffie a haña un bon bista tokante funshon di sraRafaela i di ki manera e ta pensa di por traha na bienestar di e islanan den reino hulandes. Segun DaisyCoffie un kolaborashon ku SamiraRafaela lo benefisiá nos isla sigur i nan ta bai keda mas den kontakto ku otro, komuniká mas regular i traha mas estrecho na bienestar di Boneiru.
Trabounan regular di frakshon
Naturalmente den e di dos kuartal akí e trabounan regular di frakshon tambe a tuma lugá. Tin e trabounan atministrativo di ofisina di tur dia i e preparashonnan promé ku kada reunion, manera por ehèmpel preparashon pa e promé kambio di presupuesto 2021. KonsehalDaisyCoffie den diferente reunion a papia i hasi pregunta oral tokante integridat, e puntonan prinsipal di maneho i kuadro finansiero (kadernota) pa loke ta trata maneho di tereno, siguridat kontra kandela na BIA i suministro di kombustibel i tambe tokante e bishita na 1ᵉ Kamer hulandes. Pregunta por eskrito i/òf karta KonsehalDaisyCoffie a manda tokante BonLab, Integridat di BHM, CRM-link, seramentu di Rincon riba Dia di Rincon, selebrashon Dia di Liberashon, Waf di Chachacha i Waf di Piskadó, Kaminda Playa Frans, petishon pa informashon tokante Fundashon Cas Boneriano, petishon pa diputado Den Hijer den Komishon Fiho di Komunidat i Kuido, asuntunan di Reino i preis di hür di kas di Fundashon Cas Boneriano i preis di gasolin.
Reunion
Durante e di dos kuartal di aña 2021 DaisyCoffie a asistí na 27 reunion repartí den reunion di presidio (4x), reunion di Komishon Fiho (16x), reunion di Konseho Insular di forma opinion (3x) i reunion di Konseho Insular di tuma desishon (4x). Den e mesun periodo aki konsehalDaisyCoffie a reuní 10 biaha ku gruponan informal, e asina yamá reunionnan sosial. No ménos ku 57 biaha DaisyCoffie a atendé ku personanan ku tin sierto problemanan i a yuda tambe kaminda e tabata por.
Otro kontaktonan
Banda di e bishita di trabou na Hulanda, konsehalDaisyCoffie na Boneiru mes a bishitá tambe e lugánan di baha boto, e asina yamá ‘slipway’-nan, i e Sentro di Ekspertisio pa Kuido di Enseñansa (ExpertisecentrumOnderwijszorg – EOZ). Manera kustumber DaisyCoffie a sa di mantené bon kontakto ku prensa den forma di komunikado pa prensa den diferente idioma (2x), entrevista na medionan di prensa (24x), karta publiká den prensa (8x) i rueda di prensa (2x). 29 biaha Frakshon Coffie tabatin publikashon den medionan sosial.


text:
KOMISHON EMBLEMA NASHONAL A SELEKTÁ TÒP 10
MINISTERIO KONSERNÍ ASUNTUNAN GENERAL I PROMÉ MINISTER
KOMISHON EMBLEMA NASHONAL A SELEKTÁ TÒP 10
PUBLIKÁ RIBA 12 SÈPTÈMBER 2022
WILLEMSTAD – Komishon Emblema Nashonal pa Kòrsou ta gradisí tur persona ku a partisipá na kreashon di un Emblema Nashonal pa Kòrsou! E diseñonan ku a keda risibí ta mustra un konekshon grandi ku nos isla i ta fortifiká esaki. E miembronan di e komishon ta impreshoná ku e kreatividat i dedikashon ku hopi di e diseñonan ta reflehá. Esaki a hasi e selekshon di e tòp 10 èkstra difísil. Pero a base di e kriterianan i prosedura ku a palabrá, e komishon a selektá e tòp 10 ku ta bai final. Tur e otro partisipantenan ku no a kai den e tòp 10 a risibí un e-mail kaminda ta gradisí nan pa nan kontribushon.
Entretantu e outornan di e diseñonan selektá a risibí un yamada pa kuminsá traha konhunto ku un diseñadó gráfiko. Tambe a pidi e personanan den e TÒP 10 pa keda diskreto di forma ku por finalisá e trayekto den e forma palabrá. Na final di e kolaborashon entre outornan i diseñadó, e TÒP 10 lo keda publiká riba kanalnan di media sosial di Gobièrnu pa asina inisiá e proseso di votashon.
E votashon kaminda tur hende ta haña oportunidat di skohe nan diseño fáborito online a keda posponé pa dia 20 di sèptèmber. Pues aki 1 siman tur hende ku ta biba na Kòrsou por vota pa nan Emblema Nashonal fáborito riba http://www.emblema.cw.


text:
Macuarima: Diadomingo algo despues di 8’or y mey di anochi, presencia di polis a wordo pidi pa un accident cu a sosode un poco mas pariba di Warda di Polis di Santa Cruz, na rotonde di Macuarima.
Na yegada polis a bin compronde cu e Eco Sport tabata biniendo di pariba a subi e rotonde y a bay dal dal frontal contra un Kia Rio shinishi. No tabata tin niun persona herida, pero si mesora polis a ripara cu e chauffeur di e Eco Sport ta bou influencia. Despues di a pone supla, polis a detene e chauffeur di e Eco Sport y a transport’e pa warda di polis.